amanoisuno/poet huggingface dataset:
龍堂 葛勝仲
一室飛山腹，蜿蜒像設精。班傳五色貴，食辨百花名。睡頷應難探，雲鱗詎可嬰。從祈得甘澤，棲壁有碑銘。
觀山謁蒋叔明趙鄰叔二墳 葛勝仲
寒食觀山道，佳城隔壠分。趙公今不武，蒋老去修文。歌薤猶前日，栽松已插雲。生平各投分，絮酒薦蒿焄。
昭懷皇后挽歌詞二首  其一 葛勝仲
天作元符合，哀榮極始終。陵陪永泰近，禮視孝章隆。匰主躋新廟，廞衣賁下宫。柏城連獻愍，蕭瑟夜臺風。
昭懷皇后挽歌詞二首  其二 葛勝仲
寂寞崇恩殿，飈輪去弗還。尊名千古外，顯冊兩朝間。座冷金釭暖，香消玉釡閒。神遊返姑射，脱屣謝塵寰。
李楚老尚書挽歌詞三首  其一 葛勝仲
席寵三台後，疏恩八座榮。朝廷真大蔡，邊鄙更長城。戾社符刀夢，王墀識履聲。陰功歸壤子，衮衮出名卿。
李楚老尚書挽歌詞三首  其二 葛勝仲
東里推人傑，西清列從班。袴襦康二蜀，裘带靖三關。赤白囊無警，朱丹轂遂還。登龍門舊貴，奕葉道家山。
李楚老尚書挽歌詞三首  其三 葛勝仲
得謝恩重起，追榮爵更崇。龍蛇新歲忌，鵷鷺舊行空。圖象人懷惠，尊名帝念功。遭時淹陳寔，大耋偶相同。
方待制挽詞二首  其一 葛勝仲
瑣闥樞機地，儲闈羽翼人。蕝儀容典備，校歷閏餘親。雲路箕乘說，泉臺嶽返申。荀龍行濟美，交舊獨傷神。
方待制挽詞二首  其二 葛勝仲
佳城釃酒奠，長夜殞星知。今代儒林傳，諸方德政碑。朝廷躬蹇蹇，丘壑自怡怡。安得研幾士，推窮妙萬蓍。
莫子憲中奉挽歌詞三首  其一 葛勝仲
嗜學唯何甚，飛聲實久如。郎星頻省户，卿月轉周廬。桂奠房祠酒，芸殘冊府書。音容千古外，墳檟閟南徐。
莫子憲中奉挽歌詞三首  其二 葛勝仲
材資合黄閣，器業偃朱轓。教府依模範，樞庭驗討論。成梁繄杜預，障水幸王尊。二紀朋僚舊，追懷慟寝門。
莫子憲中奉挽歌詞三首  其三 葛勝仲
令子承家學，諸儒擁後塵。無雙問江夏，第一擢平津。宣諭傳黄甲，褒稱對紫宸。公師有追賁，行慶密章新。
致政朝奉親家丁公挽歌詞二首  其一 葛勝仲
節概松千丈，聲華桂一枝。牽絲始遊宦，解組遽安時。人美抛官早，身嫌了事遲。反真聊示病，曾不謁巫毉。
致政朝奉親家丁公挽歌詞二首  其二 葛勝仲
貫籍明光殿，頤神通德門。慶源來化鶴，高隱謝驚猿。冕紱承前範，箕裘付後昆。論婚情義重，祖載獨傷魂。
胡誠甫朝散挽歌辭 葛勝仲
學擅尃門邃，年躋賜几尊。降崧鍾秀氣，遊岱返英魂。宰樹黄巖拱，房祠赤紱昏。密章行胙國，有子大公門。
凌丞事挽詞二首  其一 葛勝仲
銓材今秀孝，較德古沉冥。已悟桃花理，猶繙貝葉經。妙觀存述造，陰德有平停。今夜稽山道，天沉處士星。
凌丞事挽詞二首  其二 葛勝仲
紫誥恩華重，青綸命服榮。無香然玉釡，有子勝金籝。禅解超尊宿，鄉評服老成。棘人深孺慕，捧土作佳城。
許處士挽詞二首  其一 葛勝仲
場籍聲華茂，家庭志意修。光陰歸翰墨，器業謾林丘。學府空雞蹠，賢書誤鶴頭。門基多克荷，衮衮出公侯。
許處士挽詞二首  其二 葛勝仲
濉陽忠烈後，泊水老成人。庠校推模表，州閭訓睦婣。决疑辭郭璞，營急似陳遵。碑字深無愧，鑾坡得從臣。
魯國太夫人楊氏挽歌詞四首  其一 葛勝仲
教子青雲上，持身白業中。挟醫來相第，賜襚出宸衷。鸞誥前恩在，魚軒舊轍空。東方妙喜國，斷取作幽宫。
魯國太夫人楊氏挽歌詞四首  其二 葛勝仲
未肖甘泉像，先疏曲阜封。春秋綿六紀，甘毳極千鍾。遠日朝廷趣，容車郡國供。吳人交惻楚，相杵夜停舂。
魯國太夫人楊氏挽歌詞四首  其三 葛勝仲
鱣堂推胄貴，蝉冕嫓夫榮。玉釡香無驗，金輝館已迎。鵲梁占胙土，龜墨報佳城。今代誰詞伯，刊碑遠德聲。
魯國太夫人楊氏挽歌詞四首  其四 葛勝仲
子貴今台輔，才高古藎臣。與民開壽域，爲國斡洪鈞。會友傷陶髪，迎師憶孟鄰。欒欒親負土，腸斷冢邊麟。
學正郭勉夫示詩次韻答之 葛勝仲
有道家聲遠，沉機足幹時。松生非培塿，檀伐待淪漪。虎脊卑凡乘，蛾眉疾衆姬。一鳴驚伍舉，千里器王珪。德令温温著，名香藹藹馳。披荘問同異，執禮判嫌疑。操尙傾涓子，才華進客兒。適齊非鼓瑟，逃楚笑吹箎。藝苑高三絕，書庠肅五儀。涌泉推敏思，翻水播英辭。計吏趨蘭省，諸生偃璧池。行殊師也過，論鄙釋之卑。默識扳安世，多方劣惠施。風標寒似玉，機警利如錐。高翥千齡鶴，前知五總龜。碎金珍謝傅，餘錦夢丘遲。謬學邯郸步，工施渾沌眉。文科将赫奕，榮路即威夷。器業今爲重，功勲士所期。他年青竹上，凜凛看名垂。
勉夫示詩鳴其窮甚哀因次韻答之極其貧悴之態而卒勉之以科舉庶廣其意也 葛勝仲
落落超餘子，干時命未當。摧傷窘文陣，拓落尚書庠。賨貨無山積，毛羣欠谷量。蝸廬寒不展，龍具夜何長。牘謾三千富，年侵四十彊。有車乘下澤，無夢入高唐。藜糗甘珍薦，桑樞自峻堂。書傭跧淨院，舂賃寄修廊。異鬼時相笑，鄰家許借光。低佪涸轍鮒，進退觸藩羊。原憲貧非病，榮期樂處常。財雄劣程鄭，貲鉅笑秦楊。甫里田多潦，潯陽徑就荒。白駒嗟逸豫，黄鳥怨遺忘。薪乏支離束，錢空趙壹囊。晨餐煩乞米，夜讀待然糠。詞藝聞精敏，名聲已激揚。登榮将赫奕，處困暫徊徨。志氣宜軒翥，文辭忌怨傷。逐貧高賦就，豐廪換龜膓。
中秋和韻 葛勝仲
凉夜清商半，層空素月初。騰清來洞戶，委照入蓂空廬。銀海亭亭上，金波煜煜舒。纖阿今夕御，少昊昔年墟。魄射澄瀾倒，光涵脱葉疏。階蓂生乍足，庭桂落堪鋤。東鄙人摛藻，西園客燕胥。未高尤瀲灔，當午更踟躇。氣挟金飈爽，光從玉宇攄。鑑圓疑傍架，輪正若依輿。影挂千林上，明同萬里餘。雲開無點綴，火退覺虚徐。滉漾吞星彩，晶熒遡日車。驚枝翻異鵲，減腦謝遊魚。田凈瓊初種，窗明雪未除。胡牀情戀嫪，小舫興勤渠。珠盛輝兹水，潮高壮尾閭。傾寒滌肝胃，揚彩媚衣裾。郡古休敲榜，官閒置簡書。萬家興釂鼓，愷樂旐維旟。
次韻逢叔喜雪 葛勝仲
始見穿簾隙，俄驚照屋山。春容先苑樹，夜色誤城關。砧積疑鋪練，盆消若盜環。酒醇懷泛蟻，詩敏過求鷴。滉漾迷珠澤，便娟掩玉顔。人饑氈共嚥，馬凍薦難慳。勢急因空亂，形移任地班。舞深爭巧黠，囀細弄幽閒。淮右提師入，山陰訪友還。江湖禽影斷，絃木未須彎。
次韻李倅安上喜雪 葛勝仲
兔苑佳賓集，龍山上瑞臻。微飄方自弄，亂洒忽無垠。剪水層空墮，装春病枿新。繽翻投隙巧，歷亂點衣勻。急每隨風陣，高将擁日輪。階閒鋪六出，簷重壓千鈞。片落梅初謝，毬飄柳未顰。賞清疑不夜，驚晚誤司晨。朔漠寒沙起，湘吳美酎陳。地荒包委瑣，木朽蓋輪囷。舴艋尋幽客，蝸牛卧冷人。稍晴芳意動，散策共尋春。
再和 葛勝仲
皚皚盈尺瑞，及此臘前臻。滉漾連三暮，縈盈遍九垠。青腰陰巧露，白帝羽儀新。坤軸埋藏厚，天潢瀉落勻。瑶林變園榭，縞带逐車輪。膏潤歸農畝，雕裁自化鈞。吟寒詩膽健，装冷嫵眉顰。點袖朝正日，侵鞾立仗晨。境同秋月淨，句鄙散鹽陳。白玉藏千室，黄雲卜萬囷。江臯迷宓女，姑射想神人。早晚晴光動，郊原探早春。
十二月初四日遊吳山院 葛勝仲
穩坐踰年矣，渾消髀肉頑。兩兒挾籃轝，十里訪吳山。佛老聊施佞，官曹未畏瘝。煙林穿窈窈，巖溜揭潺潺。樓觀修篁外，招提翠麓間。嶝危愁憊力，潭凈怯衰顔。身縛何因脱，心紛得暫刪。歲窮嗟俛仰，境勝彊躋攀。臘出因休吏，晡歸及閉關。相将投此幘，永伴黑衣閒。
走筆追記十二月九日潭頭之遊 葛勝仲
三益得豈易，一遊營亦難。地偏如避俗，春早自排寒。霖潦逢初霽，年華念欲单。搘笻卜遐眺，挈榼展清歡。茶塢千家密，梅林十里寬。幽尋窮窈窕，危陟遍巑岏。有地堪肥遁，幽人卜考槃。後前羅峻嶺，左右繞驚瀾。西望雙藤老，南瞻巨石盤。千章叢古木，九畹秀崇蘭。手板看蒼翠，軍持上激湍。醉鄉因蟻酎，水厄爲龍團。晚景雲低樹，歸途雨壓冠。明驚烽火逼，小艇起前灘。
十二月二十三日立春中散兄棣華第六會特盛是日天大雪小孫女出綵旛勝及花柳精巧夜漏且五鼓方罷既歸不得寐偶成律詩紀事拜呈中散兄兼簡公任阜民詳定侍郎道祖簽幕判院朝提轄奉議卿任寶錄待制 葛勝仲
異縣逢春啟，羈懷百不堪。頻傾次道釀，聊喜阿雲談。棣蕚仍清集，辛盤助半酣。綵旛驚節物，玉屑瑞田蠶。太簇律初應，德星堂不慚。共誇筵秩秩，那羡府潭潭。濟美三公後，逃禅二老參。清歡時擇勝，冲操自廉貪。丹荔來閩部，黄魚出嶠南。雲泉烹賜茗，羅帕薦珍柑。經醉香浮座，言歸鍾動菴。蕭然文字飲，共賦鹿鳴三。
六月六日大暑市中無肉庖厨索然作六言三首  其一 葛勝仲
翠竹碧梧入望，紫茄白莧供槃。未辦楚王雞跖，難求閔叔豬肝。
六月六日大暑市中無肉庖厨索然作六言三首  其二 葛勝仲
常饌素諳苜蓿，忍饑何必檳榔。自歎麞頭鼠目，難辭蝉腹龜膓。
六月六日大暑市中無肉庖厨索然作六言三首  其三 葛勝仲
三白舊甘蔬食，八關聊復齋支。蟻酒似聞将熟，蟹螯應得重持。
再和三首  其一 葛勝仲
晨飱僅有醢豆，夜飲應無燭槃。屬饜何取雞肋，委順甘爲鼠肝。
再和三首  其二 葛勝仲
野步自鋤蘆菔，輕塵試煮桄榔。坐喜青芻入眼，不須紫笋捜膓。
再和三首  其三 葛勝仲
腊毒雖無後悔，轉雷已覺難支。異饌那施方文，寒泉且飲軍持。
二陳作書懷詩亦次韻 葛勝仲
山城真稱著寒儒，遶屋青蒼似故居。吏牘糾紛慚磔鼠，齋厨蕭索待泔魚。懶如園令将移病，窮似虞卿合著書。賴是豐年民氣樂，夢回時見旐維旟。
圄空訟息復遇肆眚庭事蕭然蒙良器解元寵詩輙以二章爲謝  其一 葛勝仲
一官銅墨付疏頑，歲好人和偶未瘝。東畝黄雲穈芑卧，北扉青草纆徽閒。鵠亭夜覺冤氛靜，蠅筆晨驚霈澤頒。倪耄歡謡歸帝力，風人溢美但赬顔。
圄空訟息復遇肆眚庭事蕭然蒙良器解元寵詩輙以二章爲謝  其二 葛勝仲
編户相安易得情，年來狴犴毎刑清。庭閒不復施梧象，俗朴聊同示草纓。牘背僅能平枉橈，需頭那復覬褒榮。人言官事無由了，暫得居官事了名。
次德林新亭詩韻 葛勝仲
缿訟無多得暫閒，結亭聊就碧鮮間。胡床寄目中宵月，手板支頤四面山。楂带水禽流淺瀨，帆隨煙艇轉前灣。登臨似與塵寰隔，况復朋從接笋班。
次韻子充九日建天寜道場罷遂遊堯祠 葛勝仲
悒悒無聊坐學宫，銜杯阻共玉西東。祝延精舍臣心重，擇勝叢祠友好隆。休嘆青衫淹小縣，且從烏帽落商風。喜君句法無餻字，始信才華夢得同。
次韻德升遊堯廟 葛勝仲
頽垣老屋寄荒村，八彩修眉儼若存。古砌荒凉無歷草，奠觴牢落想衢樽。雲山遶郭清如活，烟艇摇波渺欲翻。循牒歸來同勝賞，免煩諸友爲招魂。
九日汝明留郡中不遂同遊以詩見寄次韻 葛勝仲
三年卜築慕幽人，九日無歡愧病身。始謂窺臨陪勝友，那知岑寂度蕭辰。醪敷卷白欣初熟，菊蘂舒黄正斬新。聞道小蠻新教舞，歸時呼客莫辭頻。
題觀音院 葛勝仲
弱水無風到海山，慈容親覲紫旃檀。亭亭寶刹凌雲近，湛湛清池潄玉寒。橘熟獨垂紅萬顆，竹迷曾蒔碧千竿。熱官步武何容到，散秩須知第一官。
諸生絕糧偶作二首示勉夫  其一 葛勝仲
庖厨落寞不堪聞，弹鋏無魚甑有塵。誰識簞瓢顔氏樂，可憐鮭菜庾郎貧。固窮始合稱君子，臨難聊須語細人。曳褷長歌商頌在，未應懟憾去來頻。
諸生絕糧偶作二首示勉夫  其二 葛勝仲
饑腸愁坐耳無聞，放飯先疑甑拾塵。聞說食功非食志，政宜憂道不憂貧。佐饔但有思嘗者，執爨初無欲凊人。好向計臺勤自列，文移見卻已頻頻。
次韻劉卿任阜民對假菊花嘗新酒 葛勝仲
隆冬急雪舞淄澠，那得鮮鮮細菊呈。何處幻師來衒巧，此花詞客最鍾情。盈尊更值醪敷熱，下筯仍欣鱠縷頳。應笑蓬蒿張仲蔚，忍寒獨坐到黎明。
次韻德升見懷 葛勝仲
米廪無喧似結廬，一簷寒竹伴幽虚。閒開桑落傾浮蟻，凈展芸籤拂蠹魚。頻枉詩筒從我讀，已留齋壁待君書。二千石子人中爽，風月高情更起予。
次韻德升再講酬唱 葛勝仲
蓮社追攀毎愧心，詩盟此假偶重尋。孤高舊壓元和體，清警新聞正始音。龜洛賦成應奪錦，雞林價重定酬金。自憐潦倒無佳製，東望家山但越吟。
次韻蔡安度秀才賦鹽 葛勝仲
法更鹽筴利源開，瀕海熬波亹亹來。貢篚燒羊謾南北，嘉籩形虎間榛梅。鍜圭搥璧嚴疆域，積雪飛霜阜貨財。滋味佐饔周九土，柳星端合祀壇垓。
青州試院次監門韻四首呈同事李無咎補之簽判王柏立之劉及至父二宰鄭與權存道司户李致志道縣丞  其一 葛勝仲
朱顔幕府美如英，庇邑優閑閉訟庭。語掾氣剛工論事，講郎材拙只横經。相從此地初披霧，却望遥天想聚星。速發試題乘不備，母令掩耳及驚霆。
青州試院次監門韻四首呈同事李無咎補之簽判王柏立之劉及至父二宰鄭與權存道司户李致志道縣丞  其二 葛勝仲
東秦人士富豪英，鄉老賓賢上帝庭。玉笋未知誰得地，金籯聞說賸通經。雄夸氣各千雲漢，妙製文多煥斗星。水鏡諸公標鍳在，大聲從此起非霆。
青州試院次監門韻四首呈同事李無咎補之簽判王柏立之劉及至父二宰鄭與權存道司户李致志道縣丞  其三 葛勝仲
樽酒重陽泛菊英，此時應得到家庭。奔趨試席雖深貫，囚鏁文闈苦未經。夢入故園時栩栩，愁侵衰鬢欲星星。評文賴有金閨彦，敏手從來號震霆。
青州試院次監門韻四首呈同事李無咎補之簽判王柏立之劉及至父二宰鄭與權存道司户李致志道縣丞  其四 葛勝仲
前山雲物望英英，拘窘無從出户庭。蓋衆未知除患術，居閒聊喜衛生經。客塗淫滯将彌月，王事勤勞毎戴星。已恨歸期誤占鵲，阿香何苦更飛霆。
再次韻四首呈至父  其一 葛勝仲
茂宰才名莫與京，久宜遷擢潤朝廷。儒林傳記夸三篋，聖域淹通貫十經。豪縣暫頒天子詔，清資已應議郎星。危言峻節他年事，肯向威顔懾震霆。
再次韻四首呈至父  其二 葛勝仲
棘繞重門晝亦扄，白袍摇筆坐中庭。摛詞緜密多根道，論事軒昂各傳經。學博素推通德里，名高先動進賢星。知誰吉夢如揚輦，一石龍駒落大霆。
再次韻四首呈至父  其三 葛勝仲
文卷縱横未易名，欲捜佳筆送王庭。去留彼我心無著，工拙錙銖眼盡經。老信虚名真畫餅，忙知急景甚飛星。自憐考閲專精甚，不覺猝然柱破霆。
再次韻四首呈至父  其四 葛勝仲
披卷疲勞亦暫停，相攜款睇聚閒庭。繪圖細閲吳生品，茗盌分評陸子經。牓帖未應憑主第，文窮端已送奴星。毬場縶鎻驚踰月，可信流光甚疾霆。
出院有期呈同院二首  其一 葛勝仲
門前輿馬已紛紛，猶爾癡迷校藝文。山色未容飛蓋賞，市聲時得隔牆聞。裴頭黄尾皆前定，王後盧前謾自分。頗憶安居卧齋榻，淨看香霧起微焚。
出院有期呈同院二首  其二 葛勝仲
旅懷牢落倦文瑒，憲網拘攣出處妨。眼力半消嫌夜燭，腰圍頓減怯秋霜。到家會是揚三喜，取第誰同郭八郎。趣駕莫孤餻酒會，東籬菊蘂已金黄。
次韻祝守康鹿鳴宴贈諸先輩  其一 葛勝仲
清香畫戟，戟燕儒流，場籍英材喜博收。奮袖談辭爭落落，摳衣矩步更秋秋。新篇奨激華如衮，公議歸懷綴若旒。蘂榜登榮即從政，定知果藝過由求。
次韻祝守康鹿鳴宴贈諸先輩  其二 葛勝仲
觀光六十富豪英，賓送春闈屬鉅卿。樂采舊知多藻茆，燕敖今喜食蒿苹。糊名選藝無私見，置醴優賢有頌聲。成就旋歸充貢職，魯人歆艷始知榮。
次韻祝邦直題飲鳯泉 葛勝仲
萬里溪源出小池，喬林修竹映清輝。遷鸎榜內偏留落，飲鳯泉邊習遁肥。遊覧忽紆都騎貴，稱夸更得綵毫揮。故山水石那優此，肯爲低腰便賦歸。
示友卿 葛勝仲
飛藿蕭蕭晚自零，來時灌木始欣榮。毎因勸學添文思，却爲回文動旅情。好逐諸儒勤釋菜，莫憂貧嫂便轑羮。似聞闞澤中宵夢，月裏分明有姓名。
次韻若拙碧線泉 葛勝仲
掉繚穿橋一線過，濟南金色漫浮波。共疑園客春投繭，直恐針神夜過河。貫脱已遺交甫珮，縷飛如擲幼輿梭。晚風披拂俄中斷，拆韈雖長苦不多。
諸生詣府見留再任偶作示勉夫二首  其一 葛勝仲
魯堂詩禮號多儒，文席非才誤詔除。賢路久妨顔已厚，儒宫相借計誠疏。化鵾未敢圖飛翼，搏虎誰能復下車。詣府自言無以稱，空銜諸彦意勤渠。
諸生詣府見留再任偶作示勉夫二首  其二 葛勝仲
安閒喜得伴林居，分教無功恨有餘。閔貢政爲投劾計，何蕃空上乞留書。論文毎愧瑕疵汝，廷譽何煩俎豆予。誰識白雲千里念，終更計日望吾廬。
将至襄陵二首  其一 葛勝仲
西風寥栗不須悲，雲日輕明政自奇。遠岸綠飄梧槭槭，疏林紅露棗離離。味廽新醑愁眉破，凉入單紈病骨知。試問夜窗燈火讀，何知蚊蚋撲緣時。
将至襄陵二首  其二 葛勝仲
千里崑崙一月風，乘流初不恨途窮。南陔就養晨昏樂，東榻忘懷笑語同。牛酒故應推汴上，鱸蓴那復念吳中。明朝繫纜襄陵驛，試上高原望鬰蔥。
君山飯僧薦考妣元述示詩次其韻 葛勝仲
負郭簷楹古道場，山形連接楚人黄。千尋寶刹留幡影，萬里滄波對練光。問膳香蘭無復日，霑襟青血自成行。才收英器還遵路，三昧高僧笑我忙。
次韻敦仁教授述懷 葛勝仲
十載文華蓋衆英，州庠微禄代躬耕。半生甘爲方穿礙，此假那因曲木驚。折角談經於道勝，低簪下匕以身輕。兩朝大典資編削，莫向西風厭宦情。
近蒙夏蒙夫教授用贈太守韻見貽輙復和答 葛勝仲
百家六藝日披吟，問學淵源已造深。舊直蓬山無俗夢，今官槐市有清陰。公餘綠綺乘閒撫，客退黄庭毎自臨。官冷定知塵滿甑，誰人裹飯慰愁霖。
伏蒙達之學諭以詩寵眷生日次韻酬謝 葛勝仲
窮通誰復問東龜，材命由來略可推。去惡敢言除畝薤，律貪聊慕拔園葵。百年永悼懸弧日，一顧垂當解印時。詩句清新褒借甚，却嫌無當玉爲巵。
段去塵教授示書以茶菊自况作詩謝之 葛勝仲
高標落落敢評題，託物銓量庶似之。娯客精神真北苑，可人風味劇東籬。雲腴鬭早驚先出，霜蘂禁寒屬後期。便欲相稱爲二陸，居然桑苧與天隨。
旬休延聖院納凉周澶州招飲呈德升詩二首  其一 葛勝仲
年來形迹苦西東，邂逅招提一笑同。世事休論癡黠半，物情都在聖賢中。地靈蒸鬰疑無著，友勝喧囂自不通。借與方床寬六尺，道人知有竹間風。
旬休延聖院納凉周澶州招飲呈德升詩二首  其二 葛勝仲
講席朝來得暫停，藍輿同入法王城。清壺照座三棱瑩，小扇摇風六角輕。方罫共爭棋上劫，頑盆更酌酒中兵。佳賓更賴王思遠，霜氣能令暑氣清。
元巳日王循德招飲方池宏道兄有詩奉和以紀一時之事 葛勝仲
浮爽清波正日遲，出郊修禊屬芳時。幸陪飛觀朋簪盍，未覩華堂舞袖僛。命中已于三耦見，爭雄仍向一枰知。愛君多藝能傾坐，豈但流觴記逸詩。
伯兄以家園亭名書壁間因作 葛勝仲
壁間亭榜記家林，獨住雲泉宿昔心。千里故園應好在，十年羈宦阻登臨。鍾儀長自操南語，荘舄何曾忘越吟。松菊未荒歸有約，不知富貴定誰淫。
伯父致政通直取謝靈運詩句作蕭散堂賦詩次和寄二首  其一 葛勝仲
神武門高早掛冠，首嗟榮路久淹蟠。詩辭故故推靈運，禅語時時對道安。書字不誇雲五朵，卧閒偏怯日三竿。遐齡清德全真樂，誰識榮期善自寬。
伯父致政通直取謝靈運詩句作蕭散堂賦詩次和寄二首  其二 葛勝仲
青雲誰羡猛飛翰，解組歸來分屈蟠。唯以道腴從已味，肯将心法逐人安。林迷曉嶂雲千疊，舟漾春塘水半竿。退隱州閭名愈重，坐令鄙薄化敦寬。
賀十八叔父及嬸氏受恩封 葛勝仲
聖渥便蕃奨義方，靈椿雙壽慶華堂。品開京秩紆藍綬，告錫脂田閟錦囊。家世百年逢盛事，庭闈一日拜恩光。列封更及諸郎貴，禄釡交迎福熾昌。
和堯卿兄喜孝卿兄登科 葛勝仲
興賢賜第集英春，勸學應從孟母鄰。黄甲科名新赫奕，青雲岐路肯因循。暴鰓昔恨登龍晚，飲羽今驚中鵠親。雲陛開陳三道要，寜容舉首屬他人。
堯卿兄改官陞朝作詩紀賀三首  其一 葛勝仲
交親衮衮上青雲，冷局辛勤自奮身。玉陛臚傳瞻覲久，金閨通籍寵光新。功名此去未爲晚，富貴儻來那有因。預喜郊封榮禰廟，弟兄同列拜恩綸。
堯卿兄改官陞朝作詩紀賀三首  其二 葛勝仲
冷不遷官似子雲，但知謀道不謀身。文高書局恩華舊，秩改朝班慶自新。此去功名應自致，從來力命固相因。榮塗萬里通無礙，峻陟行看奉帝綸。
堯卿兄改官陞朝作詩紀賀三首  其三 葛勝仲
引對天墀獲望雲，固知儒學不孤身。均輸它局交論薦，元會登朝正履新。夕秀共誇披未振，夜光那復困無因。持荷入侍從兹始，龜紫應卑五兩綸。
次韻堯卿兄詩酒中興三首  其一 葛勝仲
可惜虚行淮汴路，不憂無繼是巴牋。任貧任病須歡伯，更拙更慵猶短篇。好拉嘉賓傾若下，剩鈎華藻染由拳。離羣他日乖觴詠，馬腹何因更及鞭。
次韻堯卿兄詩酒中興三首  其二 葛勝仲
舟行詩酒兩相牽，豈暇觀書理廢牋。金榼興闌多半醉，錦囊才亂罕終篇。吟哦有味增閒適，酩酊忘形謝曲拳。年大此鄉疑可老，宦塗羞鬻賈人鞭。
次韻堯卿兄詩酒中興三首  其三 葛勝仲
耻向權門事鞾板，懶於驛路奏書牋。芳醪不厭三千醆，嘉頌時爲十二篇。吟裏情懷清似洗，醉中身世小如拳。伯倫子美真豪逸，風味平生願執鞭。
弈棋有進勸工部兄召客 葛勝仲
索居湖海欲忘憂，瓜葛相呼事弈秋。方罫互贏多有進，圓盆更酌早爲謀。格高誰是州中正，米賤休沽縣督郵。及取春光尚堪賞，莫辭醉倒更扶頭。
次韻韓景賢承議自金陵沿檄宣歙道中見貽二首  其一 葛勝仲
循牒騰装冐苦寒，傷離愁思定應寬。剸煩獄市才稱健，奔命郵亭歲欲闌。赤米素鹽厨寂寂，清泉白石路漫漫。到家尺一應催召，聞說知音正執桓。
次韻韓景賢承議自金陵沿檄宣歙道中見貽二首  其二 葛勝仲
摇毫傾刻便成章，弱冠名標桂籍香。倉氏官閒聊自喜，荆州望重豈能方。高談不辨連三日，敏識空驚下五行。留落更煩勤慰諭，誰知寵辱漸能忘。
五月望日會食普滿院夜歸作詩二首呈文中縣丞玉老禅師江斆王彧  其一 葛勝仲
懷冰高韻暑天寒，况有波瀾在筆端。可但風流稱不墜，故應哺啜亦堪觀。坐曹行赴陳蕃榻，待戍方弹貢禹冠。戒食毎煩臨蔔瓠，慚無斗酒鹿盈柈。
五月望日會食普滿院夜歸作詩二首呈文中縣丞玉老禅師江斆王彧  其二 葛勝仲
簿書填委我何堪，茶串攜尋井水甘。幻境豈能喻十十，禅機聊喜契三三。竹風敲玉清音迥，荷雨跳珠綠影涵。檀施敢夸蒲塞饌，欲因盧至戒慳貪。
二十四日葉氏林亭燕集成句呈文中縣丞 葛勝仲
執熱何從避火雲，山居岑寂背城闉。昂霄木老清陰厚，鍼水秧齊翠剡新。鮓熟慣醒虞匠酒，扇輕堪障庾公塵。凉飈拂袵容吾共，自意無懷以上人。
葉佐卿見和復次韻答之 葛勝仲
扇上閒題隴首雲，揚風攜過海寜闉。于飛鷺識觀光早，前列龜看入貢新。會見文辭驚乙覧，莫嫌衣袂點京塵。昇平樓下臚傳日，共指中朝第一人。
和少藴石林谷草堂三首  其一 葛勝仲
寵辱循環厭宦情，蓋頭茅屋手親營。清泉横道疑滋穴，翠袖圍居似化城。不擬身名炫俱泰，且圖心跡遂雙清。半庵閒地如容我，便足徜徉了一生。
和少藴石林谷草堂三首  其二 葛勝仲
雲峰带竹似伊川，山溜甘于九隴泉。離世未應多怨誹，葆真聊自樂虚緣。漫郎擬酌窪樽酒，逋客慚馳驛路烟。敢請著書詳勝致，千秋萬歲遣人傳。
和少藴石林谷草堂三首  其三 葛勝仲
妙年涉筆賦城蕪，歲晚無歌擊唾壺。曾是北扉稱內相，却來東嶺伴寒儒。閒來真隱編成傳，靜取飛仙貌作圖。豪氣年來除已盡，元龍雅意卧江湖。
呈去非 葛勝仲
嗣宗曠達早相逢，更喜林間識仲容。林蕚集中陪唱和，幽棲谷畔許過從。雲飛隴首高情遠，楓落吳江好句重。梁棟他年知有用，齋前楚楚一株松。
婺源祁門二令母年八十求爲保官注家便闕慨然慕之作詩二首自悼  其一 葛勝仲
庭闈無復薦芳羶，烏鳥哀情毎泫然。遊子但吟春草句，門人欲廢蓼莪篇。風枝數效臯魚泣，水菽難攀子路賢。空羡鄰封二佳令，兒啼八十壽親前。
婺源祁門二令母年八十求爲保官注家便闕慨然慕之作詩二首自悼  其二 葛勝仲
迎養京都突未黔，蒼黄荼毒血霑襟。百年過隙知難復，三釡纒哀政自深。不爲鱸蓴歸亦好，獨甘羊棗果何心。寄言世上斑衣子，温清應須競寸陰。
周文之運使巡按海寜追憶曩歲與伯仲同奉板輿之樂感慨賦詩不惟辭藻格力清蔚高邁且足以敦孝悌而厚風俗昔夏侯湛作詩示潘岳曰此文非徒温雅乃别見孝悌之性因次韻和二首  其一 葛勝仲
褰帷巖邑特從容，憶惜鴒原會一同。樂孺共營蘭薦膳，劬勞爭報棘吹風。繡衣握節新恩重，綵服承顔往事空。三紀光陰真插羽，依然小市夕陽中。
周文之運使巡按海寜追憶曩歲與伯仲同奉板輿之樂感慨賦詩不惟辭藻格力清蔚高邁且足以敦孝悌而厚風俗昔夏侯湛作詩示潘岳曰此文非徒温雅乃别見孝悌之性因次韻和二首  其二 葛勝仲
披雲初獲接音容，賢勝風規自不同。懔懍威明将使指，恂恂孝悌訓民風。競傳清唱紙騰貴，爭識皇華巷欲空。尚有壁間真墨彩，匣藏留在給園中。
贈覺僧首  其一 葛勝仲
道貌堂堂老不臞，照齋佚閣送居諸。斷常不著安禅後，尋伺皆空入定餘。護戒獨持螺畫行，繙經時作鹿輪書。山城爲令真非惡，更喜遊從得浩初。
贈覺僧首  其二 葛勝仲
上堂慵算海邊沙，分衛寜甘向七家。篆筆頗疑傳棗木，方袍不羡賜蘭芽。名高白社推尊宿，才比紅樓更麗華。連枉清篇洗塵滓，緘藏留與里人誇。
靜林寺 葛勝仲
妙行堂前聳碧鮮，壺中軒外疊巑岏。山門靜對清油闊，佛閣寬圍碧玉寒。蠟屐喜隨談理客，饋漿驚見字民官。開山老侃留遺像，試問何如釋道安。
次韻工部兄除夕見寄三首  其一 葛勝仲
異縣飄流十載窮，年華又見轉和風。春遊已陡驚梅白，夜集猶疑共燭紅。藍尾方嗟形影隔，蒼頭俄喜信音通。麥秋時節摇歸掉，禅榻相從話苦空。
次韻工部兄除夕見寄三首  其二 葛勝仲
霜毛垂領病摧頹，歲晚流年四秩催。一自貶官瞻日遠，兩經除夕歎星回。梅吹畫角餘寒盡，柏欲飛觴暖律來。歲莫日斜還隱几，心同白傅守寒灰。
次韻工部兄除夕見寄三首  其三 葛勝仲
江城流落歲還新，懶作雕蟲問大鈞。月盡嘉平餘景刻，年侵彊仕尚沉淪。晚持禅悦惟三白，曉簇春盤又五辛。肯把生涯供爛醉，黎明學不動心人。
維心以詩送花果栽次韻 葛勝仲
奉乞花栽旋旋移，退師老圃自安時。新荄應待天陽發，生意先從地脉知。異縣聊尋郭駞傳，他年敢忘角弓詩。庭柯只作怡顔具，肯比侯封逐利宜。
送胡彦師職方迎親赴闕二首  其一 葛勝仲
詞華標韻出鄒枚，要路飛翔見軼材。編削終篇辭右府，袤延飛詔入中臺。碑刊棠蕚如敦實，衣曵荆蘭似老萊。五兩風輕清汳路，迎船魚笋助南陔。
送胡彦師職方迎親赴闕二首  其二 葛勝仲
簪筆文昌作望郎，暫抛台史護衣香。摛辭曾是金聲奨，程奏親逢玉色康。禄洎千鍾榮滫瀡，圖分九服職封疆。到都右衮如相問，爲說飄流鬂已霜。
侍讀官程伯禹以賜茶寄汪敦仁教授蒙惠四胯以詩紀謝 葛勝仲
講罷清陰轉綠槐，露芽珍賜下銀臺。品高逈壓仙人掌，味絕堪名瑞草魁。分貺雖從稽古出，看題知自邇英來。晴窗碾試供詩社，先聽聲轟萬壑雷。
次韻宏道遊三官院園時余往辟廱不果往 葛勝仲
晚攜勝友共揚鑣，應厭家鬟捻紫簫。逮得暇時能有幾，毎逢佳處且相邀。大夫高挹髯龍操，公子閒窺白鴈標。獨恨抗塵乖寄賞，偶飛輕蓋四門橋。
詠槐 葛勝仲
蔽日干霄過百圍，龍蛇夭矯半天垂。蟠根不老應千載，合抱横分見九枝。學市濃陰能幾許，公庭轉影不多時。那知山谷無斤斧，坐與冥靈結後期。
鄧子文辭曹枉道相過且出往還詩見示次韻二篇上呈  其一 葛勝仲
區區蘇李未應師，句法中涵屈宋姿。華貫即今方慎柬，異材如此會深知。飄飄氣概輕餘子，凛凛規摹擴大兒。老厭交遊翻覆手，欲於士遜結心期。
鄧子文辭曹枉道相過且出往還詩見示次韻二篇上呈  其二 葛勝仲
獨學離羣政自傷，寵臨何幸不遺忘。莫嗟黄繖稽掀擢，行看青冥指忽荒。好問徒知積雞跖，登塗曾不倦羊腸。衡州言語高天下，秀拔如君實肯堂。
次韻正臣朝議見寄二首  其一 葛勝仲
解組歸來遯里門，慶源貽後繼臧孫。幽尋此日扶鳩杖，榮遇當年駕鹿轓。高義共夸賢者出，廉風端遣薄夫敦。紫壇熙事專優老，盼篚行看下九閽。
次韻正臣朝議見寄二首  其二 葛勝仲
儒學推稱第一流，乞言堪入告嘉猷。長閒氣味安三徑，難老光陰傲十洲。談理清風生玉麈，覆名殊寵謝金甌。方瞳大隱年兄弟，營道應居最上樓。
次韻答王聲見贈 葛勝仲
平生未分作臞仙，抵柲英豪不直錢。效智連年居定鼎，策勲何日上凌煙。高情獨寄猗蘭操，壮志應存寶劍篇。途轍懸知騰上速，請看火色映鳶肩。
和目疾韻 葛勝仲
幻翳乘虗近漆瞳，輕雲蔽月有無中。廢書暫阻讎三豕，妨射何因落兩鴻。慧眼水清知吉夢，藥師經騐表奇功。疾平豈但開巖電，反照觀身覺內通。
幽居書懷六首  其一 葛勝仲
材疏出仕久知難，境勝謀居自考槃。反抱關爲知道在，賴閒處著得身安。離騷毎向醉中讀，周易仍于病裏看。萬頃煙波時擊汰，浟浟籊籊弄晴竿。
幽居書懷六首  其二 葛勝仲
環堵翛然一畝寬，更無塵霧苦相干。森森佳樹木奴實，湛湛清池地鏡寒。三益時瞻玉界尺，一杯何用肉臺盤。官閒坐享無功禄，更恐風人刺伐檀。
幽居書懷六首  其三 葛勝仲
觀名計利了非真，何似江湖習隱淪。户小但期茶當酒，家貧那有蠟充薪。五花自喜風翻簟，一角人看雨墊巾。上界神仙多護短，不辭長作葛天民。
幽居書懷六首  其四 葛勝仲
不識癰疽與瘠環，柴門雖設自常關。木雞養就都無累，芻狗陳來分合閒。聊復讀書牛背上，誰能横槊馬蹄閒。子亭結築臨溪面，瓢飲新來待學顔。
幽居書懷六首  其五 葛勝仲
我貴從教知我希，靜觀物化養天機。名呼池面遊魚狎，縷繫梁間舊燕飛。安石困應存遠志，姜維那遽覓當歸。人生安樂他何卹，悵望鄉枌與願違。
幽居書懷六首  其六 葛勝仲
清時鴛鷺正充庭，何事抽簪喜退耕。百步穿楊防偶蹶，一巵賞畫保先成。獺皮冠小隨時用，猪鼻車低取意行。官柳野梅春意動，莫教詩酒負平生。
謝太守惠茶 葛勝仲
林亭凍卉未芳華，已享先春正焙芽。活火急呼湯餅客，緘囊來自使君家。破看鮮馥欺瑶草，煮驗漂浮漾棗花。不預頭綱評四品，恍驚流落滯天涯。
新茶 葛勝仲
壑源苞貢及春分，玉食分甘賜舊勲。水厄陽侯宜避席，天隨陸子合同羣。珍同內府新蒼璧，味壓元豐小矞雲。便請加籩先果腹，鵝無留掌鼈添裙。
謝通判惠茶用前韻 葛勝仲
色味新香各十分，可無桑苧與書勲。打門贈我令呼客，好事知君最出羣。飲罷清風引仙闕，睡餘妖夢破朝雲。貧無列屋纖纖手，捧盌齊眉但布裙。
次韻郭大夫見寄 葛勝仲
泗上頻蒙訪寓公，十年乖隔馬牛風。誰知邁往青雲士，尚寄哀遲白髪翁。浮食即今尸靖館，育材當日謾儒宫。寄聲有道勞虚奨，窶籔方安鼠技窮。
中秋夜宿舞陽精舍 葛勝仲
居心純靜眼無塵，此夜清光遍廣輪。乖隔謾嗟千里共，澄明還是一年新。已抛世外無窮事，獨喜尊前見在身。却憶帝城通夕看，清歌百闋會三人。
二月三日遊風穴白雲寺呈通判二首  其一 葛勝仲
世傳三穴起長風，此理誠難識所從。覺性未能參七祖，禅扄聊欲訪千峰。桃溪遡日紅霞爛，麥隴酣春翠浪濃。簿領回回清興少，乍尋巖壑愧塵容。
二月三日遊風穴白雲寺呈通判二首  其二 葛勝仲
秀野班春過梵宫，賢僚况復肯相從。風緣禦寇來幽穴，雲爲淵明出遠峰。柳色直将波共綠，花光疑與酒爭濃。一庵此境堪肥遁，寄語山靈幸見容。
四桂坊 葛勝仲
蕊榜連年詔墨黄，聯翩恩綬月中香。家聲舊踵三槐位，儒學今標四桂坊。酬唱共傳花蕚集，笑談應聚德星堂。門同列戟知非晚，更遣鄉評服義方。
吾家故事子姪登第必有酬獻詩什去歲立悌立經二姪並中科選未有慶以詩者偶示四韻 葛勝仲
充閭秀氣我家多，又喜雙龍並化梭。同榜連榮追紹聖，傳名躋甲首宣和。朝班鳴玉猶陞舍，冠歲横金又中科。四葉登華誰得似，會看盛事入編摩。
次韻覺心道人遊郡園 葛勝仲
牢落踰年坐斗州，窺園逢勝輙遲留。招邀風月千章木，收拾峰巒百尺樓。雲葉悠揚疑獨鶴，浪花浮動想饑鷗。道人知被烟霞錮，當是空門第一流。
留二季父二首  其一 葛勝仲
敢向明時歎滯淹，得官迎飬富魚鹽。百年永抱雙親恨，五斗猶欣二父霑。壽耋名應書綠字，康寜藥不待青黏。虚堂梧竹饒幽趣，正好端居養智恬。
留二季父二首  其二 葛勝仲
覊宦栖栖易感懷，一秋聊得病顔開。幸蒙南巷攜家至，更喜東床自遠來。鵠髪二翁頻撰屨，鴒原羣從共衘杯。家山莫便懷中隱，風月躋攀更幾回。
和若拙弟說汝州可居已約卜一丘韻 葛勝仲
汝海膏腴人共說，封疆况是接同州。指囷待惠知無日，負米躬耕會有秋。林下要須三徑足，橐中更莫一錢留。飰抄雲子當同飽，官職來遲且自休。
次韻陸巖老祠部見寄五首  其一 葛勝仲
山城岑寂偶分麾，聊欲藏瘝一再期。豈有聲華如所譽，得非朋舊猥相欺。久欽黄髪嘉猷壮，初喜青天宿霧披。尚恨匆匆還執别，不容重醉習家池。
次韻陸巖老祠部見寄五首  其二 葛勝仲
遶郭芙蓉十里城，畫橋煙水接東瀛。蘋洲倒照蒼山影，花瀨遥聞白苧聲。問舍求田應犯慮，浮家泛宅未忘情。催科拙似陽公考，敢覬屏風錄姓名。
次韻陸巖老祠部見寄五首  其三 葛勝仲
溪南溪北梵王宫，踴甓亭亭聳半空。紅靺鞨沉山带日，碧琉璃凈水無風。雲迷翠閣參差見，舟艤朱橋繚繞通。泚筆憑誰寫東絹，盡将煙景薦重瞳。
次韻陸巖老祠部見寄五首  其四 葛勝仲
詞場弱歲以文鳴，落落寒松見老成。劇郡神君頻結課，中台郎位早飛聲。當年威令千人廢，此日精神一座傾。欲試閒窗鴻筆健，春容詩軸燦瓊英。
次韻陸巖老祠部見寄五首  其五 葛勝仲
鏡中雙鬂未全華，退隱林泉意緒嘉。春圃带煙鋤徑草，夜燈和雨看簷花。神能自衛同干越，老更知塗似渥洼。文注五河初不竭，從來惟屬士衡家。
次韻何總管等慈寺詩二首  其一 葛勝仲
寺門修竹映長楸，景似江村事事幽。山疊青螺雲遶屋，月升紫磨水明樓。夢中他日應知路，天上從今與寄愁。競病将軍功已就，却将高興賦滄州。
次韻何總管等慈寺詩二首  其二 葛勝仲
古寺蕭清汝水湄，寓公仍有庾征西。機輪宛轉春寒磑，浮綫縈紆漾小溪。入定僧閒多却掃，深春人去自成蹊。一杯相屬知何日，成事因須共到齊。
伯氏喪歸有日遣立方祭奠 葛勝仲
靈轜東下啟銘旌，羈宦惸惸逗楚城。遣奠聊憑貽厥力，衘哀遥致友于情。虎闈典教曾同遇，鴈塔書名亦並榮。齒脱髪稀吾老矣，可堪回首望前楹。
次韻景純将赴襄陽眷戀里第 葛勝仲
枳棘棲鸞豈所宜，鹽車服驥暫韁鞿。少而好學書饒讀，壮不貪榮譽自歸。重去故山抛小隱，懶趨名路觸危機。寄言漢廣徜徉者，聊賞風光且莫違。
蒙若拙寵次陳敏彦韻三和  其一 葛勝仲
彤墀日覲赤霜袍，何苦懷歸問大刀。吳坂未逢驚騕褭，豐城行見拭豪曹。廟堂仄席方求助，筦庫飛芻莫諱勞。即向詞垣摛外翰，當年仙桂幾枝高。
蒙若拙寵次陳敏彦韻三和  其二 葛勝仲
寺居岑寂近方袍，貧舍分瓜毎借刀。隸事舊聞輕叔寶，讀書今却笑敖曹。珍姿渾厚韜和璞，利刃堅剛敵孟勞。桂樹獨生千仞表，太丘家世顯名高。
蒙若拙寵次陳敏彦韻三和  其三 葛勝仲
韶顔祕殿賜恩袍，白首山城始夢刀。竹塢有詩緣二妙，棠陰無訟賴諸曹。消閒不廢持螯飲，結課曾微汗馬勞。更擬松江理煙艇，如歸亭上踵三高。
次韻宋景純寄陳去非昆仲 葛勝仲
雲臺獻納愧先賢，端合塵迷簿領閒。政似陽城惟下下，文如祖詠只班班。著書大似屋中屋，擇禄甘從山上山。揣分量材宜置散，敢於造物怨偏慳。
叔父承事用先公舊韻作詩次韻和呈 葛勝仲
西笑惟攜插架書，雍容車騎不求都。觀光鳯闕前蹤在，寄恨鴒原往事徂。喜見教忠躋顯仕，勉從迎養涉修途。新詩清婉追棠棣，樂孺當年共究圖。
和元方寄若拙弟託覓顔淵之五十畝韻 葛勝仲
下田彌望股清流，謀食誰言必本州。且復種秔資口腹，早知籍稻載春秋。攜家便可隨豐儉，仕國從今委去留。饘粥粗供吾事濟，寸心安靜得休休。
蒙若拙見和復次韻 葛勝仲
逸氣軒軒蓋搢紳，後來之秀子其人。文如范曄無空設，學似揚雄已大醇。記問五花能奪簟，風標一角共傳巾。怪來吐句皆清警，胸次應無庾亮塵。
伏蒙孝立朝請同年赴九日燕集翌日以佳篇須酒謹依韻上謝 葛勝仲
新稻翻匙羮芋魁，慇懃重客肯相陪。醉歸已徹重城漏，睡起應尋十日杯。欲得杜康連榼至，因令毛穎寄辭來。扶頭往餉宜頻釂，更喜輸租罷與催。
邇日詩卷承若拙編爲小集見示且有詩因次韻 葛勝仲
驪珠魚目兩無遺，卷袠深煩爲析釐。賦詠粗疏慚短筆，賡酬刻畫賴連枝。似聞警策眈佳句，何用編摩載惡詩。敢請冠篇重作序，二難文采勝延之。
次韻景純後圃宴集 葛勝仲
攜装過我路漫漫，聊命杯鐺爲禦寒。漏月竹疏憐影碎，干霄楸老見根蟠。城頭飛屐千峰逈，樓角憑欄六幕寬。尚欲相留過殘臘，小園佳致雪中看。
景純到汝數日遽求别僕固不敢留客然宋伯舉爲兄蘇勤道爲婦之兄遽見去似非人情輙賦是詩率二僚留之 葛勝仲
奉留高客敢同黄，恃有親親與鴈行。樂孺誠宜賦棠棣，盤桓何畏嗇檳榔。敬通叔達無爭論，法護僧彌各擅長。二義周官如問得，且看姜被莫騰装。
懋南博士暫出廽邑以盛藻見觀謹依韻奉和二首  其一 葛勝仲
五十之年歲又開，劾歸不勇尚徘徊。家徒四壁謝金埒，第乏一區慚玉杯。彊欲安心師達磨，懶談真我類投灰。吾僚輕作經時别，猶喜民謡挽得回。
懋南博士暫出廽邑以盛藻見觀謹依韻奉和二首  其二 葛勝仲
公退蕭閒閉息深，從來縣譜用山陰。威稜少霽髯垂几，才韻頻将筆捶琴。取急卧家聊小憇，捧符還郡却幽尋。風流若把名香擬，堪作盈斤百和沉。
提宫工部兄攜家見過輙成律詩二首上呈  其一 葛勝仲
剥啄欣聞夜叩關，相迎一笑解愁顔。枉帆雖落十人後，過飯今成五郡間。自役其身慚鞍掌，無求于世羡蕭閒。何如赴隴從招隱，却遣幽叢問小山。
提宫工部兄攜家見過輙成律詩二首上呈  其二 葛勝仲
相逢雖幸慰暌離，憂患仍年觸境悲。琴與俱亡念同氣，缶猶難擊愴齊眉。筋駑肉緩奔名懶，意廣才疏見事遲。只待歸資堪問舍，一封投劾去追隨。
福國諱日壽寜院作呈工部兄 葛勝仲
一官隨牒浪推移，不到名山二十期。踴甓獨存煨燼日，布金重見鼎新時。舊遊已起人琴恨，凈供還增奩鏡悲。賴是一般官拓落，林泉深處得追隨。
近闢禄隱軒建瓢飲亭季父以詩寄題和韻 葛勝仲
稚節爭名翰墨場，中年習隱水雲鄉。遭時有幸常温飽，濟世無能分退藏。山色不於覊客秘，日華端爲散人長。身閒却笑東方朔，避世金門傲武皇。
次韻景純見寄叙相從之樂 葛勝仲
許昌舊姓有文儒，得得西來過燕居。訪我肯題門有鳯，館君深愧食無魚。鄣泥難爲清遊惜，便面頻将好句書。尚遣雅才淹簿領，好賢誰賦衛干旟。
奉酬景純道中見寄之什 葛勝仲
慚無才望照簪紳，剖竹藩房誤長人。堪笑爲官常拓落，獨知取友愛真醇。吏休時著煎茶帽，客去今閒漉酒巾。曷日清揚重會面，劃開河漢滌心塵。
友鄉寄謝并月波酒和其韻 葛勝仲
長鬚剥啄叩柴扄，令弟官清遠寄聲。擿句已欣資藝圃，漱醪兼賴破愁城。牽絲聞說恢材力，露板應連上姓名。猶憶具區分袂處，孤帆一點愴離情。
次韻叔才幽居二首  其一 葛勝仲
世塗艱險動難諧，學士深居但柏齋。紫翠當門流水過，碧鮮遮檻好風懷。角巾家巷便高枕，手板公廷厭沒堦。天地百年真逆旅，誰能巧宦役筋骸。
次韻叔才幽居二首  其二 葛勝仲
粗才濩落與時乖，湖海幽居一竹齋。月徑清遊疑不夜，風窗高趣到無懷。身閒有分白蓮社，地禁無心紅藥堦。只待匡廬官秩滿，一章程奏乞殘骸。
次韻工部兄見寄三首  其一 葛勝仲
影落邗溝是我家，端來吳地寄生涯。蝸廬困卧身何擇，蝶夢時歸路不遐。幽徑任荒陶令菊，閒門聊蒔邵侯瓜。西還約醉中秋月，屈指同襟尚阻賖。
次韻工部兄見寄三首  其二 葛勝仲
文采清華自一家，行身所到詎能涯。學該古昔仍知要，識造高明豈不遐。英晤早明當道李，勤書頻事鎮心瓜。似聞憂國頭今白，法會無錢想尚賖。
次韻工部兄見寄三首  其三 葛勝仲
朱門十萬一貧家，鼓枻西歸悵未涯。數米稱薪嗟隱約，望雲臨水負幽遐。清音且聽雉登木，曲路任從蠅集瓜。午飯蕭然無膾鯉，須知滋味已能賖。
次韻叔才以詩卷見還有作 葛勝仲
委巷歌謡愧斐狂，雷門布鼓背生芒。鳯毛忽爾驚懸罄，魚目真能引夜光。義重肯爲流俗變，意勤仍以古風将。怪來巾笥多珍玩，獲奉英遊已五霜。
昌化紫霄閣次長老仲希賦 葛勝仲
溪山佳處不須招，未到心旌毎動摇。漸喜田園挽陶令，敢将筆硯伏君苗。黑雲含雨迷江館，白鳥衝煙映市橋。回首海寜驚謫夢，挽舟猶記笏垂腰。
去南陽有日書懷二首  其一 葛勝仲
奠食無勞合退休，君恩誤付百花洲。未温坐席已當去，偶带泥封得少留。官意正如彊弩末，歸心先問大刀頭。略無涓滴蘇民隱，空使閭閻說舊侯。
去南陽有日書懷二首  其二 葛勝仲
離吳州好冠西畿，左竹纔交賦式微。雲巘遐觀空杳靄，春郊細履負芳菲。薄遊頗似桑三宿，重到誰驚柳十圍。諾畫諸僚皆府望，不容坐嘯久焉依。
郡齋書懷 葛勝仲
暫擺塵勞坐燕居，野人偏與世情疏。馬牛價雜慵鈎距，鳬鶩行多厭簿書。同醉徑須邀綠竹，盜香無復念紅蕖。不持黄卷来遮眼，可惜炎天化日舒。
南陽諸僚和留别詩再和二首  其一 葛勝仲
王事勤勞得少休，全家喜復入汀洲。懶於榮路占淹速，尚有浮生任去留。名譽未須驚谷口，功名終亦困壺頭。歸棲擬種千竿竹，便與題爲瀟灑侯。
南陽諸僚和留别詩再和二首  其二 葛勝仲
十連名郡近天畿，負重懸知困力微。閒客已知無嘯諾，鄰邦聊得看芳菲。謀身舊似齊優拙，罹咎今同魯酒圍。回首雋遊難戀嫪，索居獨學果疇依。
還鄉有作二首  其一 葛勝仲
菊潭才到便歸休，年大何心泣楚囚。南嶽獻譏無反覆，東臯舒嘯有朋儔。龜靈自古稱懷浦，狐老從來只首丘。便覺謳吟罷莊舄，翛然隨俗且沈浮。
還鄉有作二首  其二 葛勝仲
孑孑攜家反故園，尚霑榮祿愧空飱。官閒未辦夸腰組，車過常先下里門。塗巷依然榆社舊，屋廬猶喜枳籬存。浮生孰似還鄉樂，謦欬吾前盡弟昆。
里中無居寓丹陽縣書懷呈邑宰張子蒙 葛勝仲
假守秦頭兩月彊，往来遵路一年忙。幸逢庇邑人惟舊，暫脱浮家計亦良。退食井腴如就國，遙尋祖系似還鄉。南風未便輕蓬蓽，也與虚窗拂袵凉。
戲書 葛勝仲
木彊與世異酸醎，掃灑真祠屢入銜。新格似聞惟半俸，舊官那計是常參。茶爐僧缽随時用，手板朝衫竟月緘。賴有班書貧可貼，且謀蒲筍慰饑饞。
依韻和工部兄尋由里山泉眼 葛勝仲
葛帔練裙一散仙，親攜畚鍤道蒙泉。濫觴初見開微溜，中準終能作止淵。棲畝稻秧滋菶菶，入池藕葉泛田田。道人跬步不知處，未遇高賢名孰傳。
依韻和工部兄雪五首  其一 葛勝仲
風撼柴門夜不關，黎明瓊玉遍人寰。舉頭寒掩東隅日，縦目高疑西域山。朝路昔寧飄袂上，禪房今喜點爐間。亦知塵霧難攖拂，萬徑行蹤絕往還。
依韻和工部兄雪五首  其二 葛勝仲
排寒聊與酒交關，呈瑞應先自帝寰。初見同雲迷六幕，漸驚飛鳥絕千山。知酬素景風塵外，坐隔清遊咫尺間。飛灑卻羞来傍鬢，安仁年少不重還。
依韻和工部兄雪五首  其三 葛勝仲
從此何憂家事關，明年粒米厭區寰。腰青不見飛花女，頭白先看對面山。絃凍未應停綠綺，膠彊仍喜彀黄間。平鋪萬頃茅簷冷，欲問城居幾日還。
依韻和工部兄雪五首  其四 葛勝仲
門似柴桑畫亦關，歘驚閶闔堕人寰。郊原那異熬波海，壠阜渾疑聚米山。望遠恨無樓百尺，逃寒阻共屋三間。阿兄詩句清奇甚，格律都高漢以還。
依韻和工部兄雪五首  其五 葛勝仲
偶兹窮臘憩鄉關，無蔕花飛遍海寰。粉飾門闈疑省户，雲屯觀闕想神山。飄狂不絕三冬裏，積厚遙追二紀間。聞說旗亭增酒價，沈酣凖擬典衣還。
菁山梅花盛開予獨未之知十一月二十二日周元舉察院餉數枝以詩三首爲謝  其一 葛勝仲
香雪常開小雪天，孤芳今占六花前。欲從玉女互爭秀，不分青腰誇擅權。見事自知秦相緩，著鞭甘被祖生先。左轓不要宜春郡，應戀南枝映水鮮。
菁山梅花盛開予獨未之知十一月二十二日周元舉察院餉數枝以詩三首爲謝  其二 葛勝仲
冬早寒輕測測天，疏枝明秀忽来前。土酥結色神仙種，冰麝分香造化權。三白共驚千樹發，一年都占百花先。巡簷索與冰姿笑，凖擬攜壺更撃鮮。
菁山梅花盛開予獨未之知十一月二十二日周元舉察院餉數枝以詩三首爲謝  其三 葛勝仲
山頭雲物凍吳天，幾樹寒英喚我前。老不禁愁聊索笑，病方止酒暫從權。松篁傲雪堪爲伴，桃李酣春未敢先。習隱菁山真不惡，吟鞍十里看芳鮮。
次韻耿守咏雪 葛勝仲
低雲晻曖與天同，剪水飛空候應冬。沴氣潛消煩燮理，歡謠藹布荷明農。漾舟訪友乘清興，授簡延賓繼舊蹤。歲好定知豐五稼，倉箱行慶畝收鍾。
景山寺居大風步月 葛勝仲
溪邊空谷偶来逃，散步虚廊破鬱陶。庭户月華封玉雪，林巒風響洶波濤。氣寒秋盡衣裳薄，夜靜山深殿閣高。欲識羈懷愁幾許，明朝攬鏡看霜毛。
十二月十日泛舟以北風寒回棹 葛勝仲
雲山冬瘦露精神，整棹溪邊試問津。懸坎带坻冰積厚，緣甍冒棟雪飛頻。出乘舴艋爲龜手，歸卧蝸牛分曲身。已覺烏蟾不能活，陽熙早晚定回春。
正月二十六日雪後登子亭示道祖 葛勝仲
淑景因陰苦未韶，峭寒於老不相饒。竊香風韻歸梅萼，刻楮工夫到柳條。萬瓦雪消疑夜雨，一溪波漲誤春潮。連枝别後兒曹遠，賴有吾人慰寂寥。
贈講華嚴惠照大師 葛勝仲
松陵講舌看瀾翻，滯論冰消瞬息間。覺性已明華藏海，退身聊遁莫釐山。識真久認魚筌假，處靜因求麈尾閒。我是殊庭仙隱吏，二年雲水共躋攀。
贈深老 葛勝仲
折床學子厭如雲，卷席歸棲震澤濱。識了大千俱是幻，理窮餘二即非真。已辭白社拘方侣，更笑紅樓應制人。弟子安心安已竟，不知若个是迷津。
贈福勝院老僧有宣 葛勝仲
諸方行盡已忘筌，宴坐歸来水石邊。五葉承来真的嗣，七朝閲過到耆年。鸞音衮衮閒猶振，鶴骨昂昂高更堅。我特叩門来問道，投針相值恐前緣。
春日野步二首  其一 葛勝仲
一年春好是清明，萬事都歸笑矣行。卵色天容供遠興，縠紋波面惬閒情。門生陪從無參佐，野服徜徉束珮纓。午困乞漿先饋少，已無形夢不須驚。
春日野步二首  其二 葛勝仲
一春連雨少晴明，曳杖郊坰偶意行。嫵媚花枝空濺淚，風流柳色但牽情。長饑頻覺带移眼，大笑何寧冠絕纓。北極朝廷今咫尺，穰穰寇盜莫相驚。
二月十五日遊謝村福田院觀涅盤會寺乃靈運故宅呈道祖 葛勝仲
年来生計一輕舠，晨出晡歸豈憚勞。謝客兒山存勝致，佛泥涅日往遊遨。波間星斗沈光冷，月裏山河結影高。何日菁山山上寺，與君痛飲讀離騷。
天寜節感事示寶華鑑老 葛勝仲
詔語從天下九圍，並嚴法會保宸闈。山稱萬歲誠尤切，鑑奉千秋事已非。已聽鸞音勤請祝，故應龍輅慶遄歸。孤臣拭血懷君處，小坌峰前淚滿衣。
和西郊春事招元方同遊韻 葛勝仲
仙橋水殿照清流，攘攘遊人聚九州。光景從来夸輦轂，風標况是富陽秋。天開卵色春方好，月上弓形夜更留。勉作新篇書盛麗，莫令少味似韓休。
和元方用韻見寄次韻奉謝兼呈元東詩二首  其一 葛勝仲
人與嚴徐是一流，英英儒雅冠吾州。白虹吐燭呈文夜，紅杏飄筵得意秋。祿薄未應腰爲折，語多共歎舌無留。令君舉善搜寒俊，不進清華諒不休。
和元方用韻見寄次韻奉謝兼呈元東詩二首  其二 葛勝仲
文律高峰與激流，五言佳處似蘇州。寜甘鬲縣中漓酒，不羨宣城賞弈秋。白首同歸相器重，青雲一蹙豈淹留。外家門閥期君大，作德雖休更勿休。
追賢院食已度嶺歷宋胡諸庵轉山夜歸 葛勝仲
撃缶那能似漆園，銷魂来訪小桑門。仰衝雲陣尋峰頂，細步泉流覓水源。九里環觀山向背，兩輿歸趁月黄昏。春風不識愁人意，柳暗花明自逐村。
定山寺 葛勝仲
入門松桂拂天長，遣化誰来自衆香。初剪蕨嶶豐菜把，半殘桃杏露花房。不辭峻極猶登踐，免使幽尋墮渺茫。聞有山人宅巖頂，試從度世覓神方。
章申公墳寺 葛勝仲
千章宰木蔭長城，申枉行頒寵數新。金薤文華才冠世，銀鈎字畫品稱神。佳城此日看馴鹿，文保當年想夢麟。定有玉璜傳後裔，投竿端自渭城濱。
讀史二首  其一 葛勝仲
祖尚浮虚事漆園，生平圜府不曾言。神峰峻若瑤林茂，手色全如玉柄温。翊輔但求三兔窟，風流空擅一龍門。季年喪國排牆禍，綺靡諛言可得存。
讀史二首  其二 葛勝仲
曾侍東皇採紫芝，朅來西土宴瑶池。藻翁梁上休繁役，灰劫池中認遠期。數木故應煩鬼子，竊桃那免號偷兒。蒿廬不愛深山卧，避世金門世孰知。
與工部兄邇歲離多會少又樂少苦多述懷 葛勝仲
並寓僧藍得幾時，薄遊苕霅遽暌離。一麾爲郡乖同濟，百謫還鄉獨後期。第隔東西希聚首，憂連宗戚罕伸眉。何時解組俱林下，松菊園寬日共窺。
和工部兄遷中散述懷韻 葛勝仲
一歲連膺四命書，衣冠慶美近時無。綿長本自天資厚，憑藉由来地勢孤。襆被昔高蘭省去，彯纓今喜棘班趨。立言制行俱忠孝，豈愧堂堂七尺軀。
寄獻中散兄生辰 葛勝仲
吉月迎秋萬寶成，充閭瑞氣降耆英。枌榆社裏藏身稳，桐柏宫中庀職清。黄髪定應驚再少，絳田端自保長生。壽觴親薦猶彌月，歸夢馳誠栩栩輕。
次韻大資節使薛公見貽二首  其一 葛勝仲
黑頭自致已三旌，暫寄江湖適性情。五總龜遊欽學富，九臯鶴立見神清。西雍寧累飛章薦，東閤頻蒙倒屣迎。方幸台躔照苕霅，以兹投劾未能輕。
次韻大資節使薛公見貽二首  其二 葛勝仲
劇談世事邇来慵，時向烟波掉雪篷。德業未嘗矜久大，光塵惟曲示和同。十年輔政裨元化，萬國賓賢振士風。敢請中興重作頌，衮衣不日見歸公。
依韻和薛大資將往仙潭 葛勝仲
久向巖廊侍禹湯，歸身丘壑興尤長。東阡方幸陪遊樂，南浦難輕送别傷。欲以中經諮詁訓，更將奇字問偏旁。勉留衮舄輝山郡，不日天書下寵光。
次韻林茂南祀喜雪二首  其一 葛勝仲
膜拜同祈海岸仙，風雲奔走會諸天。山巖恍若龍銜曜，墀廡頻驚鶴奪鮮。莫訝瑤英来有信，都緣玉燭氣無偏。化工應念催科拙，乞與穰穰大有年。
次韻林茂南祀喜雪二首  其二 葛勝仲
吾僚齋禱極精誠，俄見聫翩舞玉霙。逞巧封條危不堕，弄閒飄幌細無聲。傾都奇貨歸王老，侵戶寒威賴麴生。天念春回惟七日，故教連夜趁嘉平。
僚佐再和復作二首  其一 葛勝仲
雅步誰追鶴氅仙，峭寒真是酒家天。謝庭最愛因風起，桓扇寧書遇象鮮。遠覺歸巢禽翅重，靜看當檻竹枝偏。三吳此景宜增賞，飄瞥郊原似昔年。
僚佐再和復作二首  其二 葛勝仲
從来愛雪是真誠，又見祥飛六出霙。材薄敢招能賦客，庭閒聊作詠詩聲。瑤階誤向凡間見，春蘤翻驚臘裏生。賀板並来無答語，自慚詞筆太平平。
次韻中散兄及諸弟寄顧渚茶二首  其一 葛勝仲
苕溪溪上一茶神，三表遺經品藻親。輕拂競看雲態度，初嘗應惬舌根塵。草堂遙憶金沙水，花瀨聊分紫氣春。尤物從来常貴少，彭城園外即非真。
次韻中散兄及諸弟寄顧渚茶二首  其二 葛勝仲
健步蒼頭捷若神，露芽三日到情親。輕甌延喜凝珍玉，小磑鄰虚堕細塵。便好相招十日飲，莫教虚負一年春。慇懃後訊當重餉，月六齋時供應真。
哭衞卿弟三首  其一 葛勝仲
搖毫射策逐羣裾，獨以高名唱玉除。五斗抛来爲詩酒，三餘收得向樵漁。固存夙悟無生理，永訣親裁忍死書。晚歲異鄉成一慟，大紅親破茂紅綀。
哭衞卿弟三首  其二 葛勝仲
遠業相期未易量，那知百歲似風狂。鵩来有恨催新賦，鵲往無醫識禁方。鄰笛他年那忍聽，人琴此日遂俱亡。長空後夜西風急，吹斷驚鴻不作行。
哭衞卿弟三首  其三 葛勝仲
高材磊落氣崢嶸，命薄難將智力爭。赤米白鹽生理窄，紅蓮綠水宦情輕。曾期虚閣憑欄醉，不遂扁舟適野迎。汝已反真歸大化，山城空慟十年兄。
曾夢良惠然見存出口字詩十有七篇偶摭所遺成三篇紀謝  其一 葛勝仲
未有歸資可買山，一封程奏便求閑。睢睢去後容爭席，碌碌羞来肯抱關。幻界已知都是夢，真心自要識無還。尊前衮衮聽名理，坐遣窮愁一破顔。
曾夢良惠然見存出口字詩十有七篇偶摭所遺成三篇紀謝  其二 葛勝仲
清明時節訪溪山，消盡機心大智閑。元亮孤舟聊自棹，尚平家事不相關。叩門雖幸千金顧，戀德翻嗟半日還。並水幽亭同歷覽，應憐瓢飲政希顔。
曾夢良惠然見存出口字詩十有七篇偶摭所遺成三篇紀謝  其三 葛勝仲
居然埋照向窮山，誰識龍媒伏帝閑。意氣雖吞雲夢澤，功名未羨玉門關。身常靜退緣知止，心不傾邪畏好還。但恐搢紳公論在，招延行見覲威顔。
中散兄喜罷郡有詩次韻却寄 葛勝仲
上印歸来卧蓽門，此心炯炯向誰論。平生疏拙真天賦，此去安閒盡主恩。舊識愧真爲我累，近知凡百喪吾存。好来同習菁山隱，白髪仙臞兩弟昆。
次韻中散兄見寄 葛勝仲
晦迹纔須一畝間，浮家暫寄五湖邊。官抛印綬輕千里，祿隱漁樵已十年。眼對雲山偏爛爛，腹藏篇牘自便便。政緣欲遂幽棲樂，豈是清時獨棄捐。
次韻錢伸仲見貽兼送别二首  其一 葛勝仲
四年五度訪郊村，苜蓿羮稀不厭貧。清韻喜逢鬚展戟，奥篇仍覩筆書銀。一笻巖壑幽棲地，五兩江湖自在身。他日願陪雞黍社，貴鄰應不買增珍。
次韻錢伸仲見貽兼送别二首  其二 葛勝仲
郊居牢落似東屯，剥啄欣聞客叩門。筆下波濤文貫道，胸中瑜瑾學逢源。西余未遂諧清賞，南浦俄驚黯别魂。金菊萬株秋露重，此時重復望来轅。
題寄伸仲先塋瞻雲亭 葛勝仲
銜哀負土記當年，白首来臨涕泫然。宰樹成行無鹿觸，佳城卜吉自牛眠。已乖綵服親嘗膳，猶幸綸封數漏泉。反顧雲飛頻悵望，孝誠寜愧斗南賢。
喜中散兄將至 葛勝仲
兩年僑寓爲知音，百指仍攜就泛金。蠅集樹榛曾掣肘，魚傳尺素喜回心。無邊紅芰邀同醉，不盡青山得共尋。白首居諸良會少，對床免被别愁侵。
次韻中散兄將到先示詩 葛勝仲
雲山佳處復躋攀，景物依然得破顔。春事闌珊三月尾，時光荏苒七年間。重来懷紱成何事，歸去抽簪幸有山。且盡一杯今日樂，投林飛鳥會知還。
次韻中散兄喜雪二首  其一 葛勝仲
林薄風號兩日先，俄驚剪水堕遙天。坐看山路禽飛絕，聊勝泥塗馬不前。輕點紅爐呈妙意，斜飄素髪映衰年。寒霙與我官同冷，莫笑柴扉日晏眠。
次韻中散兄喜雪二首  其二 葛勝仲
縹緲山頭白最先，模糊雲物變吳天。陸機玉圃無精粗，王衍瑤林滿後前。酒漲微瀾宜永夜，麥翻翠浪看明年。曉晴便是春消息，梅萼包香柳欲眠。
次韻中散兄二首  其一 葛勝仲
泉石清遊一月間，風輕氣爽未驚寒。唱經雲岫頻清梵，佞佛爐烟費紫檀。震澤魚肥聊獨酌，包山橘熟阻同看。歸来頓識南宗髓，寧見彌天釋道安。
次韻中散兄二首  其二 葛勝仲
遍遊湖寺棹舟還，重理殘書逼小寒。衰鬢迎風似蒲柳，貧爐無火取槐檀。毫銖利祿回頭笑，翻覆人情洗眼看。癡鈍老人堪底用，故應衡宇自偷安。
友卿弟見和復賦二首  其一 葛勝仲
歲律崢嶸又欲還，鳴條風急作清寒。菊英媚日猶呈秀，梅蘂包香未吐檀。江水過門兼汐到，鄉山當面带雲看。是身已覺都無事，只有空飱不自安。
友卿弟見和復賦二首  其二 葛勝仲
門無雜客往仍還，趺坐澄心定水寒。清凈苦嫌千日酒，蕭閒惟事一銖檀。眼中金屑全無用，髻裏明珠得自看。作止更能除任滅，已無禪病自輕安。
次韻維心二首  其一 葛勝仲
蕭衣無柰客愁多，日飲那知酒有戈。松徑崎危羊石卧，筠筒屈曲虎泉過。懶尋丹竈山名葛，且供禪龕人姓何。共看今年龍集酉，穰穰蕃熟慶時和。
次韻維心二首  其二 葛勝仲
側席求賢歲又除，如君德盛孰儀圖。軼材共仰人之傑，讜議懸知帝曰都。豈有簀中終去魏，未妨廡下略居吳。蒲輪不日来徵聘，禪句休誇雪點爐。
次韻葉少協泛舟 葛勝仲
水風斜日惬新晴，初解銅章病骨輕。遠寺藏烟增晻靄，寒峰带雪更鮮明。尋幽屢辦揚舲出，辱訪慚乖倒屣迎。煙艇遙遙逐鷗颺，淵明從此得浮生。
寄題拙臺 葛勝仲
講罷公堂得少休，下簾清興與天悠。書空怪事知無益，爲圃機心逝不留。四至九卿空士笑，一當萬乘豈人謀。先生獨有摛詞巧，奪盡人間重錦裘。
和小室韻 葛勝仲
一味伽那已默傳，隨機任運且忘年。翻經不落摩騰後，成佛仍居謝客前。教海就舟方見聖，宗門得髄始通禪。蕭齋一炷寒沈水，了盡因緣與自然。
次韻朝隱招飲二首  其一 葛勝仲
千古興亡馬食槽，醉鄉真可寄廉高。功名戲事何須掛，富貴危機詎肯饕。幸有碧筩消暑溽，休誇白堕執逋逃。牢愁滯恨知多少，凖擬都將付濁醪。
次韻朝隱招飲二首  其二 葛勝仲
何須邏逤響檀槽，獨喜杯中酒浪高。芰實深酬屈到嗜，鱸魚仍足季鷹饕。加籩亹亹情尤厚，醉舞僛僛罪敢逃。我亦頭巾漉家釀，明當相速醉芳醪。
招中散兄飲 葛勝仲
飄零羈旅苦摧頽，旬日希逢笑口開。爐冷難施文武火，氣寒聊雜聖賢杯。牛鳴地去無多遠，羊胛熟時宜便来。聞說家山動歸興，預愁疊鼓起高桅。
次韻卿任賦立春 葛勝仲
陽和協氣起寒灰，席上清歌聽落梅。煖逐日華驚歲換，夜占天象覺星回。書籌屢點蟾蜍硯，命釂連催鸚鵡杯。願斂春祺錫黎庶，熙熙一鏡似登臺。
次韻道祖賦立春 葛勝仲
棠華鞾韡綺筵開，何用三行粉面回。金鴨香殘知漏永，土牛色重喜春来。飄霙著樹狂欺柳，剪綵裝花巧鬬梅。俛仰光陰驚歲換，誰將藍尾更銜杯。
喜晴 葛勝仲
補陁香供走人天，赴感隨緣舊所傳。霖雨方憂困桑户，晚晴俄喜賦樊川。階庭旋見收黄潦，齋壁何因上綠錢。多謝化工哀老子，遨遊不復更祈年。
陳朝檜 葛勝仲
拏雲老檜欲千春，幾閲人間旦復曛。風裏樛枝喧過雨，月中清影碎流雲。蟠根不願郎官谷，聳榦宜參君子軍。須信英靈神物護，頻經兵寇惜揮斤。
春晝偶作次元述韻 葛勝仲
屏居岑寂似禪關，顧笑初無素與蠻。晝棟差池寧識燕，綺窗葱翠舊遊山。時危謾自懷頗牧，境靜聊欣接尹班。二紀家園逋細履，身閒今得一時還。
次韻元述 葛勝仲
漂泊身如不繋舟，芙蓉湖上懶回頭。干戈時幸逃新鬼，巖壑人能識故侯。已覺功名真破甑，却驚歲月甚奔流。仙庭五載空浮食，恩重丘山豈易酬。
即事  其一 葛勝仲
五載投閒隱薜蘿，眼看時事只悲歌。家貧不畏鬼来笑，世變難教佛柰何。髀肉生緣癡坐久，带圍減爲客愁多。他年莫忘菁山寺，百口啼饑兩鬢皤。
即事  其二 葛勝仲
青雲那肯羡雄飛，前料山邊習遁肥。名教固應多樂地，賤貧聊幸脱危機。虀無萍韭何妨醉，羮有菰蓴自合歸。格外一官垂欲滿，便從神武挂冠衣。
即事  其三 葛勝仲
諸公衮衮上巖廊，濟世無能分退藏。所止先名大隱洞，平生本望祕書郎。畫成顧失一巵酒，箭蹶空穿百步楊。幻界光陰凛無幾，養生從此學長桑。
村人寫予像即景山飯道僧祈禱爲會頗盛 葛勝仲
單車去位五年强，初乏恩襦庇一方。大姓殷勤攜老稚，精藍祈祝飯緇黄。此時美稷勤邀迓，他日桐鄉必奉嘗。爲報庚桑相俎豆，不如道術永相忘。
除夕郊居書懷 葛勝仲
晚塗蕭颯寄漁樵，夢亦無因到上朝。書在床頭脱復看，客逢野外偶相要。敢嗟祿薄難餬口，大勝官粗毎折腰。六十七年明日是，亦逢村釀也浮椒。
次韻德升頤軒書懷 葛勝仲
煙霄飛步欲青春，未信論甘肯忌辛。三仕固應無喜色，一鳴今復見驚人。射如關尹方知中，畫若元君始識真。早晚奏篇来拭目，清塗聊爲洗荒榛。
次韻中散兄慶立方賜第 葛勝仲
兒曹春榜預言揚，竊吹知難服士鄉。黄絹未能摛好語，青氊偶幸繼前芳。穿楊喜共東床客，攀桂同標北寺房。聖世選材如華嶽，積塵曾不棄毫芒。
次韻邊公明放魚 葛勝仲
小鮮無數命臨危，邂逅雲莊擴大悲。巨浸何勞長者水，親臨尤勝校人池。依蒲俯視還真樂，貫柳充庖那復知。圉圉介鱗俱得所，道人因得一伸眉。
次韻顔孝立同年 葛勝仲
亦識韶華不肯留，時危那更事嬉遊。羈懷不辦愁花雨，空廪惟知望麥秋。顧我端憂宜燥吻，如公無事合扶頭。麴生漫助齊眉餉，清洗錢塘兩玉舟。
和必先龍圖謝酒兼呈沈次律大學士 葛勝仲
臺閣高賢卧里門，清揚乖隔阻寒温。尚賒宴豆陪三雅，聊即烟郵寓一尊。亂後官居同幕燕，春来香味憶河豚。溪亭午夜銜杯處，應對梅花淡月昏。
贈史德謙 葛勝仲
不入城闉已十年，足音何幸聽跫然。杯觴共樂三更後，書史相從一世前。鳥倦尚飛慚我老，鴻冥何慕覺公賢。錙銖得失何須算，聞健惟當數撃鮮。
贈鮑欽止二首  其一 葛勝仲
錦窠朱紱亦何榮，辭劇求閒責自輕。聊喜青葱供俯仰，未應紅腐較奇贏。久知飛鳥有真意，誰信鳴雞非惡聲。只恐朝端闕司隸，又將斂手避威名。
贈鮑欽止二首  其二 葛勝仲
紅塵衮衮厭朝班，官寺深藏洛尾灣。識擢早驚郎位峻，招尋今見水仙閒。高標自置羲皇上，俗眼從教季孟間。倉氏一官寜久困，禁途供奉政才難。
挽致政奉議魯公歌詞 葛勝仲
翛然丈室老維摩，不愧家聲舊曲阿。事閲七朝推壽俊，慶鍾六子半文科。白蓮入社塵緣息，朱紱通閨聖渥多。空唱已聞生凈域，可須薤露起悲歌。
張子蒙令君挽歌詞二首  其一 葛勝仲
賦歸州里半年間，豈料循題哭二難。屢薦嘗爲趨幕客，數奇終困字民官。清談竟日師夷甫，寢瘵連年痛士安。身後華名知不朽，幾多墨妙翠珉刊。
張子蒙令君挽歌詞二首  其二 葛勝仲
文義游從四十春，艱難契闊見情親。少年漣上初傾蓋，末路雲陽擬卜鄰。萬室謳吟依愷悌，一生志氣負經綸。渭陽豈特兒曹慟，老送佳城淚滿巾。
大卿表兄莫公挽歌詞二首  其一 葛勝仲
露奏求閒猛挂冠，忽驚卿月堕雲端。中年屢攬澄清轡，末路堅辭矍鑠鞍。自卜壽藏松已拱，親裁幽刻墨方乾。映溪清遠樓前月，後夜登門忍獨看。
大卿表兄莫公挽歌詞二首  其二 葛勝仲
遊從五紀荷勤渠，白首来依霅水居。郡閤箴規言有補，家林書疏月無虚。方期老驗長桑藥，忽見神升廣柳車。兄姊同時封吉壤，不堪清涙屑衣裾。
先兄中散挽歌詞四首  其一 葛勝仲
昂昂鶴骨素康彊，微疢生朝罷舉觴。尚冀魂隨香釡反，那知人逐綺琴亡。禁方不驗三茅洞，遺墨平砥空留二老堂。從此幽棲風雨夜，一翻姜被一凄凉。
先兄中散挽歌詞四首  其二 葛勝仲
德與才高位不酬，大鈞杳默向誰尤。剖符政化傳沂水，握節威名振宛丘。心悟三乘真合覺，學該九域獨推優。鴈行影拆元龜喪，涙洒西風不忍收。
先兄中散挽歌詞四首  其三 葛勝仲
粉闈當日正逢辰，興在滄洲猛乞身。袖手旁觀真得計，急流勇退更何人。翺翔詞館全無累，笑傲丘園不計春。鼎鼐百年均此路，惟公達識夐誰論。
先兄中散挽歌詞四首  其四 葛勝仲
流年八袠慶初開，駒隙那知二豎催。書聚五車緣嗜學，家徒四壁爲輕財。幻身夢蝶自云適，曲路增蠅何處来。深恨滯留暌屬纊，此生賫恨在天台。
哀範卿學士弟 葛勝仲
萬卷胸中學已優，安恬當向古人求。有財謾說駒千里，此路何殊貉一丘。儒館芸香今寂寂，親闈芝檢竟悠悠。懸知簫鼓江村路，茂柏深松結暮愁。
楊彦安大夫挽歌詞 葛勝仲
英猷卓躒世無多，用不酬材可柰何。庀邑頌聲空製錦，阜財智算謾熬波。鱣堂積學家傳慶，蟾窟登榮子繼科。下里有車催遣奠，上池無藥起沈痾。心期於我勤知過，肺腑從公久切磋。十載飄流隔生死，東風吹淚寄滂沲。
讀史八首 王嘉 葛勝仲
王嘉冤死有由緣，峻節忠言照史篇。最是一條堪恨處，臨刑猶道孔光賢。
讀史八首 馬融 葛勝仲
爲梁草奏枉忠臣，李固夤緣遂殺身。南郡何須施絳悵，應無面目見時人。
讀史八首 陳蕃 葛勝仲
閹尹流凶遍海隅，飛章露奏計誠疏。黄門詔獄空忠鬼，天下何因遂掃除。
讀史八首 鄧伯道 葛勝仲
賊掠家儲歲阻饑，將兒繫樹後無兒。林回輕棄千金璧，始信皇天是有知。
讀史八首 法真 葛勝仲
奬鑒人倫重法真，親庭曾遺助求人。牖間占察曾何補，只得庸庸番土臣。
讀史八首 王戎 葛勝仲
兒時黠慧豈尋常，苦李徒教結道傍。何事季年癡更甚，爲財鑽核長膏肓。
讀史八首 沈約 葛勝仲
革運稱梁出秘謀，壽光不許范雲留。赤章夜奏稱非已，合向人間謚隱侯。
讀史八首 王維 葛勝仲
子昂文律唱唐家，摩詰詩聲未易加。場屋有誰深薦達，坐令入彀賴琵琶。
泮水 葛勝仲
半璧清波勢自然，鸞聲旂色想當年。野芹不識興亡恨，猶自牽風漾碧漣。
廟宅 葛勝仲
素王遺廟屋渠渠，老檜陰濃耀碧虚。無復升堂聞古樂，尚傳開甕得丹書。
靈光故基 葛勝仲
蟠螭宛轉謾承楣，東序西廂只廢基。終與建章同圯壞，浪言神力有支持。
望嶽亭 葛勝仲
迤邐羣山不識名，天門日觀遠崢嶸。地靈不見二宫迹，聖作時聞萬歲聲。
壽慶二丘 葛勝仲
巍巍寶甃聳青冥，軒后開基向此生。雲瑞已隨仙馭遠，電光猶繞北樞明。
省習堂偶題 葛勝仲
格外官曹自在身，闔門掃軌養天真。何須更待年三十，始約孤高不詩人。
蒙文中縣丞以詩送苦笋走筆六首爲謝  其一 葛勝仲
豹皮羊角食無冤，煩助先生苜蓿槃。便敕佐饔淹苦酒，春餘調筆要多酸。
蒙文中縣丞以詩送苦笋走筆六首爲謝  其二 葛勝仲
張衡愁坐政煩冤，下筯南烹炤午槃。老作禪癡多不肉，每觀觳觫鼻辛酸。
蒙文中縣丞以詩送苦笋走筆六首爲謝  其三 葛勝仲
爨無煙火歎厨貧，嘉蔌蒙頒勝八珍。苦口片時終雋永，端如藥石盡規人。
蒙文中縣丞以詩送苦笋走筆六首爲謝  其四 葛勝仲
茂林髠取未應貧，政恐書材窘伯珍。更請作橋通夜盜，可憐辛苦涉溝人。
蒙文中縣丞以詩送苦笋走筆六首爲謝  其五 葛勝仲
公圃荒凉此物無，畦丁遣餉十餘枝。他年京下憎羊酪，莫忘溪亭點酒時。
蒙文中縣丞以詩送苦笋走筆六首爲謝  其六 葛勝仲
碧潤那憂盛夏無，駢頭聊取供齋枝。辟疆園暗新蒼玉，未害青柯貫四時。
四月八日蒙文中餉黑飯作詩二首紀謝  其一 葛勝仲
熱際初經四月八，磨香灌佛曉泉寒。丞公忽致槃游飯，兒輩驚看歡喜丸。
四月八日蒙文中餉黑飯作詩二首紀謝  其二 葛勝仲
方歎流塵生范甑，何圖香黍溢顔簞。將軍尚未封侯貴，推去那容學井丹。
比作黑飯新茶二首未蒙文中縣丞寵和走筆再賦以助一笑  其一 葛勝仲
點漆飯蒙清凈供，翻匙那敢配羊寒。獨欣法味盈齋缽，尚欲詩辭看彈丸。
比作黑飯新茶二首未蒙文中縣丞寵和走筆再賦以助一笑  其二 葛勝仲
三歎屬厭閻沒腹，十方皆滿凈名簞。定中不敢逃禪飯，卑景何因醉臉丹。
次韻張仲宗絕糧五絕  其一 葛勝仲
高賢往往突不墨，造化從来一小兒。執戟逐貧曾有賦，柴桑乞食豈無詩。
次韻張仲宗絕糧五絕  其二 葛勝仲
二頃無田空好歲，四郊多壘已仍年。遙知壁立書生舍，只有溪藤與麝煙。
次韻張仲宗絕糧五絕  其三 葛勝仲
飄蓬聞說旅塗窮，我有枯魚困轍中。裹飯獨期来見客，一杯當卜與君同。
次韻張仲宗絕糧五絕  其四 葛勝仲
冠玉何因常甕牖，身名未泰少安之。雀羅忽枉黄金彈，驚怖還應震失匙。
次韻張仲宗絕糧五絕  其五 葛勝仲
中臺宏議裨初政，學省雄文畏後生。不悟宦遊成左計，只今無米糝藜羮。
從仁叔求楷笏四首  其一 葛勝仲
異種初從弟子栽，東家宰木鬰泉臺。誰知當日勤封植，只作人間手板材。
從仁叔求楷笏四首  其二 葛勝仲
好事頻求闕里堂，文房裁斵已盈床。講郎乞與非抛却，已辦棼絲結紫囊。
從仁叔求楷笏四首  其三 葛勝仲
横斜文理秀斕斑，分餉閒官尚獨慳。凖擬遣人来檢料，欲將拄頰望西山。
從仁叔求楷笏四首  其四 葛勝仲
祗召行親尺五天，書辭對命赤墀前。人言此板多乖牾，換試聊須覓褚淵。
陪亞仲遊習家池不攜妓偶作二首  其一 葛勝仲
史君攜客習池頭，不載連營女妓遊。紅燭要須醉薌澤，白雲何似老温柔。
陪亞仲遊習家池不攜妓偶作二首  其二 葛勝仲
四序垂楊裊麴塵，荆豪不見水粼粼。何須倒載搖鞭問，不是并州姓葛人。
少藴內翰示和朱氏新治澗泉之什依韻和兩絕  其一 葛勝仲
桐川舊傳七里瀨，洛宅仍誇八節灘。樓聳橋横墮波影，未應能勝此山間。
少藴內翰示和朱氏新治澗泉之什依韻和兩絕  其二 葛勝仲
北門學士居新卜，南海使君家在中。更有嬌雲兼健水，吾邦從此冠玲瓏。
次韻叔才見貽二首  其一 葛勝仲
舟隨風入亂山村，流水桃花似武陵。疊穎叢條煩寄語，幸非逋客莫相憎。
次韻叔才見貽二首  其二 葛勝仲
紛紛寵辱不勞驚，凛凛孤高未易名。聞有百錢供菜把，下簾從此謝君平。
尋山 葛勝仲
檻泉依石古名馗，細轉輕流有令姿。不覺籃輿歸日暮，坐憐清泚住多時。
山臺 葛勝仲
休言歌酒舊時好，把酒高歌今更新。醉裏不知身是客，寒城落日數行人。
鳳凰山泉石勝絕去城無幾里而前此未有知者偶因休吏與文中良器二士訪尋得瓌奇卓絕之觀於荆棘草莽間相顧大笑因崇基趾築亭榭疏泉甃池爲登臨嘯詠之地九月二十五日游陟歸夜作小詩十首  其一 葛勝仲
鳳凰山色鳯凰泉，山下泉邊有隱仙。同是荒榛埋沒久，一朝題目萬人傳。
鳳凰山泉石勝絕去城無幾里而前此未有知者偶因休吏與文中良器二士訪尋得瓌奇卓絕之觀於荆棘草莽間相顧大笑因崇基趾築亭榭疏泉甃池爲登臨嘯詠之地九月二十五日游陟歸夜作小詩十首  其二 葛勝仲
渾渾泉源瀉一溪，碧漣方沼燭鬚眉。便須牽率諸君賀，却向山中得鳯池。
鳳凰山泉石勝絕去城無幾里而前此未有知者偶因休吏與文中良器二士訪尋得瓌奇卓絕之觀於荆棘草莽間相顧大笑因崇基趾築亭榭疏泉甃池爲登臨嘯詠之地九月二十五日游陟歸夜作小詩十首  其三 葛勝仲
結宇南溪領老潛，東亭復構半空簷。書棋文義慚朱异，獨向雲山號不廉。
鳳凰山泉石勝絕去城無幾里而前此未有知者偶因休吏與文中良器二士訪尋得瓌奇卓絕之觀於荆棘草莽間相顧大笑因崇基趾築亭榭疏泉甃池爲登臨嘯詠之地九月二十五日游陟歸夜作小詩十首  其四 葛勝仲
暝靄昕霞景變移，煙雲竹樹眇參差。軟紅塵裏何因有，遷謫江湖卻恨遲。
鳳凰山泉石勝絕去城無幾里而前此未有知者偶因休吏與文中良器二士訪尋得瓌奇卓絕之觀於荆棘草莽間相顧大笑因崇基趾築亭榭疏泉甃池爲登臨嘯詠之地九月二十五日游陟歸夜作小詩十首  其五 葛勝仲
竹好祗生君子國，松高不受大夫名。兩郎風韻都相似，結作東南四友生。
鳳凰山泉石勝絕去城無幾里而前此未有知者偶因休吏與文中良器二士訪尋得瓌奇卓絕之觀於荆棘草莽間相顧大笑因崇基趾築亭榭疏泉甃池爲登臨嘯詠之地九月二十五日游陟歸夜作小詩十首  其六 葛勝仲
濃淡峰巒低復高，林深依約見汀橋。風流公子圖紈扇，咫尺須論萬里遙。
鳳凰山泉石勝絕去城無幾里而前此未有知者偶因休吏與文中良器二士訪尋得瓌奇卓絕之觀於荆棘草莽間相顧大笑因崇基趾築亭榭疏泉甃池爲登臨嘯詠之地九月二十五日游陟歸夜作小詩十首  其七 葛勝仲
鳯去丹山久不歸，昔年寧此覽朝暉。紫庭正带黄紳望，曷日重將九子飛。
鳳凰山泉石勝絕去城無幾里而前此未有知者偶因休吏與文中良器二士訪尋得瓌奇卓絕之觀於荆棘草莽間相顧大笑因崇基趾築亭榭疏泉甃池爲登臨嘯詠之地九月二十五日游陟歸夜作小詩十首  其八 葛勝仲
從我登山未覺疏，應將得失日乘除。喜添桐葉千篇詠，顧減茅堂一卷書。
鳳凰山泉石勝絕去城無幾里而前此未有知者偶因休吏與文中良器二士訪尋得瓌奇卓絕之觀於荆棘草莽間相顧大笑因崇基趾築亭榭疏泉甃池爲登臨嘯詠之地九月二十五日游陟歸夜作小詩十首  其九 葛勝仲
陰森行盡古榕林，别有幽奇路可尋。漁舍傍溪人不見，弄晴水鳥自浮沈。
鳳凰山泉石勝絕去城無幾里而前此未有知者偶因休吏與文中良器二士訪尋得瓌奇卓絕之觀於荆棘草莽間相顧大笑因崇基趾築亭榭疏泉甃池爲登臨嘯詠之地九月二十五日游陟歸夜作小詩十首  其一○ 葛勝仲
消盡機心獨保真，無情雲外合相親。安心丈六奇礓石，不是山間射虎人。
再賦十絕  其一 葛勝仲
横肱盤石俯清泉，山澤臞儒似列仙。泛水登山聊肆志，著書萬卷果誰傳。
再賦十絕  其二 葛勝仲
檻泉甘美勝梁溪，来照泓澄得展眉。盡道潺湲流不遠，那知無路到天池。
再賦十絕  其三 葛勝仲
子亭聊欲寄幽潛，旋斸茅茨覆短簷。北牖未妨施枕簟，炎天坦腹卧飛廉。
再賦十絕  其四 葛勝仲
雲峰遙看步慵移，層碧三參更兩差。天際餘霞似殘錦，只堪收拾餉丘遲。
再賦十絕  其五 葛勝仲
兩士端如蕭子顯，求心已足不干名。春朝秋夕風兼月，辭藻居然嗜此生。
再賦十絕  其六 葛勝仲
雲篷煙艇寄孤高，破浪乘風不礙橋。豈待征夫問歸路，始教輕漾日遙遙。
再賦十絕  其七 葛勝仲
眺望雲巖每惜歸，溶溶溪練照斜暉。雙鳬容與還如我，因戀滄洲更不飛。
再賦十絕  其八 葛勝仲
清新十詠豈才疏，俗韻蕪詞盡掃除。佳句浪傳真可惜，郊居齋壁莫輕書。
再賦十絕  其九 葛勝仲
軟語相從喜道林，碧流紫樹日幽尋。是非那復談朝士，懶作香方比麝沈。
再賦十絕  其一○ 葛勝仲
蠟珠作鳯定非真，真鳯惟梧與竹親。鳯去臺空應不恨，賦詩同有謫仙人。
走筆再和鳯凰山十韻酬良器解元兼呈文中宣德  其一 葛勝仲
洞府桃花出汎泉，只容劉阮見飛仙。叢條疊穎嫌逋客，好去人間莫浪傳。
走筆再和鳯凰山十韻酬良器解元兼呈文中宣德  其二 葛勝仲
不甘蒿藋蔽流溪，混沌何妨一畫眉。若遣周回插楊柳，醴泉便是陸家池。
走筆再和鳯凰山十韻酬良器解元兼呈文中宣德  其三 葛勝仲
隱吏皆非謾誨潛，夜燈花落廣文簷。招尋月月攜連璧，不用船中覓孝廉。
走筆再和鳯凰山十韻酬良器解元兼呈文中宣德  其四 葛勝仲
屈曲雲根屋旋移，下窺鴛瓦碧參差。不須欲速求儳路，自地升天理合遲。
走筆再和鳯凰山十韻酬良器解元兼呈文中宣德  其五 葛勝仲
雲巘回環出遠青，千層萬疊莫知名。白茅峰獨如黄憲，不見須臾鄙吝生。
走筆再和鳯凰山十韻酬良器解元兼呈文中宣德  其六 葛勝仲
催功下下與高高，束火人歸閙小橋。莫向九巖生妄見，須知采柏望中遙。
走筆再和鳯凰山十韻酬良器解元兼呈文中宣德  其七 葛勝仲
灘聲留客不容歸，更盡西山一寸暉。要看冰輪升紫磨，遶枝寒鵲自驚飛。
走筆再和鳯凰山十韻酬良器解元兼呈文中宣德  其八 葛勝仲
秋殘景物更蕭疏，愁寄憂埋盡破除。埃壒是中無少分，晝塵終恐誤君書。
走筆再和鳯凰山十韻酬良器解元兼呈文中宣德  其九 葛勝仲
聞有山房隱茂林，高人不與世相尋。屋虚但有荒基在，恐是宜僚遁陸沈。
走筆再和鳯凰山十韻酬良器解元兼呈文中宣德  其一○ 葛勝仲
結友忘懷契道真，水雲情話似親親。愛君葉落雲飛句，知是才高壓衆人。
送靈浩赴江州般若之請三首  其一 葛勝仲
甚深真諦不容聲，溢水鑪峰照坐明。悟般若人居般若，鐘魚都是妙香城。
送靈浩赴江州般若之請三首  其二 葛勝仲
峴山峰頂五花堂，曾見迷津賴法航。霅水江流同一滴，未妨作戲更隨場。
送靈浩赴江州般若之請三首  其三 葛勝仲
師今此去幾時回，是法初無去與来。一句但言無可得，寶函封印不須開。
贈僧知先 葛勝仲
諸方行盡夙心諧，澄碧歸来寄雅懷。曾識禪那兩居士，昭文齋主與高齋。
庵僧善能求詩贈二絕句  其一 葛勝仲
此生任運只騰騰，聊作空山骨觀僧。生死由来如幻夢，道人因此識三乘。
庵僧善能求詩贈二絕句  其二 葛勝仲
一瓶一缽早周游，參遍雲門與趙州。卷席歸家只趺坐，了無一法可推求。
靈山紀遊 葛勝仲
慣穿蒼翠屬潺湲，来伴高僧半日閒。鷲嶺談經元未散，不應向此認靈山。
寄次顔叔時爲蘇州庾官 葛勝仲
遶郭清蒿翠欲浮，燕泉山水抱城流。娃宫香徑終肥膩，誰道蘇州勝汝州。
題龍興寺顔魯公祠二首  其一 葛勝仲
幻界當年暫陸沈，聊憑剪綵結知音。清貧雖乏生前米，飛裂還多死後金。
題龍興寺顔魯公祠二首  其二 葛勝仲
平原高節映常山，生死興亡本自天。莫道排墻爲鬼錄，請看裂鐵作形仙。
友卿病起二絕句  其一 葛勝仲
相從天末慰羈愁，属疾書窗喜頓瘳。休向友卿求竟論，且從吳客話詩籌。
友卿病起二絕句  其二 葛勝仲
遠来著錄寜非黠，肯作長齋却是癡。别久相懷應少廣，朝来新得字如龜。
遊徑山藴常上人字無可以山中秋日十詩求和因次韻  其一 葛勝仲
年大飄零馘已黄，野麋難復厠鴛行。山名一徑通天目，便欲看雲老是鄉。
遊徑山藴常上人字無可以山中秋日十詩求和因次韻  其二 葛勝仲
幽尋連日至如歸，款聽清談木屑霏。好乞一庵容一社，只消枳落與松扉。
遊徑山藴常上人字無可以山中秋日十詩求和因次韻  其三 葛勝仲
棘蓬禪老舌縦横，小閣談元夜氣清。頓覺心空重及第，信知兹理本無生。
遊徑山藴常上人字無可以山中秋日十詩求和因次韻  其四 葛勝仲
五峰崷崒勢縈逥，國一當年手自開。莫向蘭袍認遺像，此心無去亦無来。
遊徑山藴常上人字無可以山中秋日十詩求和因次韻  其五 葛勝仲
攀條葉脱驚徂歲，照影波清悵病顔。好似蘭臺感秋客，送歸臨水與登山。
遊徑山藴常上人字無可以山中秋日十詩求和因次韻  其六 葛勝仲
嚴除賓館遠相迎，挂壁殘缸夜自明。卧聽秋聲鳴索索，華鯨呼粥報參横。
遊徑山藴常上人字無可以山中秋日十詩求和因次韻  其七 葛勝仲
昂霄杉桂不知年，風纛雲幢鎖暮煙。狡獪老欽能縮地，十洲移得别山川。
遊徑山藴常上人字無可以山中秋日十詩求和因次韻  其八 葛勝仲
貞龍徙舍走風雲，寒井猶餘舊漲痕。老去文書但遮眼，懶求寒淗洗眵昏。
遊徑山藴常上人字無可以山中秋日十詩求和因次韻  其九 葛勝仲
擁書齋館水侵門，當日靈芝秀一村。碧落二卿今不見，空餘喬木曉驚猿。
遊徑山藴常上人字無可以山中秋日十詩求和因次韻  其一○ 葛勝仲
萬疊山深顥氣清，泬㵳天宇鴈初横。真機已契偏中正，世事聊將熟處生。
次韻劉無言山中五絕句敢請諸僚和之  其一 葛勝仲
載酒陶春久不歸，將花判斷定忘疲。尋芳便作而今計，莫待他年子滿枝。
次韻劉無言山中五絕句敢請諸僚和之  其二 葛勝仲
命友登山共寄情，亦逢佳處便班荆。有時便取琴雙瑣，寫出蒼髯夜半聲。
次韻劉無言山中五絕句敢請諸僚和之  其三 葛勝仲
蕭閒谷飲更巖棲，應笑癡人簿領迷。萬頃青油行省舫，懶黄輕拂柳條低。
次韻劉無言山中五絕句敢請諸僚和之  其四 葛勝仲
川原紅綠遠交加，春物關心夢到家。體骨素輕惟燕子，面皮最好是桃花。
次韻劉無言山中五絕句敢請諸僚和之  其五 葛勝仲
榮槁如環浪自循，一笻雙屐伴行春。溪翁野老来爭席，不識蓬山第一人。
遊真意亭得二絕句示良器  其一 葛勝仲
相攜取意踏郊墟，松拂芒鞋畢景俱。洒落持君比佳竹，幽人一日不堪無。
遊真意亭得二絕句示良器  其二 葛勝仲
清波澄澈復縈紆，照影湘纓得自娛。寄語溪光容笑傲，人愚那敢便相愚。
嘲淵明 葛勝仲
粟貯瓶中能幾何，頭巾漉酒苦無多。雖然清操標千古，試問還寧醉飽麽。
中庭雙柏 葛勝仲
羞爲趙瑩婆娑樹，懶作虔徊旌節花。獨立凛然霜雪裏，惟將直節勸無邪。
約特進河東相公元樞河南相公遊菁山觀梅用前韻重賦五絕  其一 葛勝仲
獨抱幽真歲月長，不甘取次爲人芳。紫樞黄闥垂青眼，宿蘂横枝特地香。
約特進河東相公元樞河南相公遊菁山觀梅用前韻重賦五絕  其二 葛勝仲
嚼蘂攀條趁日華，懸憂面旋逐風斜。若非鼻觀通清馥，應道漫天無蒂花。
約特進河東相公元樞河南相公遊菁山觀梅用前韻重賦五絕  其三 葛勝仲
蔽谷連山萬樹多，吳天今日驟晴和。冰肌玉骨知誰似，只向尊前許兩娥。
約特進河東相公元樞河南相公遊菁山觀梅用前韻重賦五絕  其四 葛勝仲
爲愛寒英暫去家，不辭溪路渺津涯。山村盛事人應說，第一人觀第一花。
約特進河東相公元樞河南相公遊菁山觀梅用前韻重賦五絕  其五 葛勝仲
春醪香旨約同嘗，玉雪花多獨此疆。敢請對花同爛醉，擬將酒債典衣償。
以梅花餉富季申樞密有詩三首謝次其韻  其一 葛勝仲
數枝幽艷逼人清，望臘先馳淡日程。往近樞光增嫵媚，絕勝寒影照溪明。
以梅花餉富季申樞密有詩三首謝次其韻  其二 葛勝仲
姑射肌膚獨占清，東南萬樹數烏程。便須挈榼連宵賞，要看瓊蕤伴月明。
以梅花餉富季申樞密有詩三首謝次其韻  其三 葛勝仲
葛山庵畔野梅清，風便猶須半日程。聞說數枝来几席，何妨先賞到黎明。
次韻胡汝明梅花下小飲三首  其一 葛勝仲
林間縞袂綴瑤英，月裏輕盈畫不成。拂石坐来花一眼，神膚從此喜雙清。
次韻胡汝明梅花下小飲三首  其二 葛勝仲
南枝連夜犯寒開，好事誰曾步屧来。上客固知心匪石，爲花燒燭耻瓶罍。
次韻胡汝明梅花下小飲三首  其三 葛勝仲
輕陰池館潤無塵，骨醉簪花任笑人。先向孤芳一傾倒，明朝更浥上都春。
汝明以詩謝餉菊次韻二首  其一 葛勝仲
千本黄花嫩色深，恍疑春色變家林。禪翁護戒新停酒，小宴無因費百金。
汝明以詩謝餉菊次韻二首  其二 葛勝仲
和氣凝陽更遞通，露根移得自蠶叢。分明般若圎明相，誤落柴桑酒盞中。
二聖圖書 葛勝仲
宸章端與三墳並，奎畫全將六義該。湖海小臣如草木，豈知雲漢有昭回。
夢良以書獻吉夢戲作二絕  其一 葛勝仲
山林臯壤樂無厭，况是寒灰豈復炎。蹇足上天無是理，固應此夢不須占。
夢良以書獻吉夢戲作二絕  其二 葛勝仲
枕中佳兆遠相誇，未敢憑虚便拜嘉。老去定心如止水，不随閒夢入人家。
書懷二首  其一 葛勝仲
寂寂蓬門雀可羅，不妨休影養天和。詣人三十已當止，年事那堪更倍過。
書懷二首  其二 葛勝仲
樗散知非濟世賢，一官明道又踰年。真人上界官都足，甘向塵寰作散仙。
雪意 葛勝仲
闇淡同雲撥不開，歲陽云暮迫星回。寄言大造洪濛裏，速致青腰滕六来。
雪 葛勝仲
朔風一夕結層陰，奇貨居来更易尋。器異山濤仍玉璞，坐無王衍亦瑤林。
雪中有懷舊遊次友人韻 葛勝仲
昔泛秦淮一舸飛，角聲吹動塞雲悲。如今獨聽寒窗雪，憶殺梅花舊日詩。
陪樞密富公遊霅川即事呈三首  其一 葛勝仲
飛樓百尺面巑岏，萬頃谿光带郭寒。宵寐正求良弼夢，雲山聊得暫時看。
陪樞密富公遊霅川即事呈三首  其二 葛勝仲
龍庭一紀袖攜香，磊落功名竹帛光。敢請東周重復古，肯同歌鳳接輿狂。
陪樞密富公遊霅川即事呈三首  其三 葛勝仲
杖藜登覽更簪蒿，莫學騷人獨餔糟。弈世當傳張顥印，三公行佩吕虔刀。
疊前韻三首  其一 葛勝仲
菁村小隱卜巑岏，盟在前峰詎肯寒。却把青鞵踏城市，赤欄山色带慚看。
疊前韻三首  其二 葛勝仲
青蘋風起遞秋香，翠蓋紅粧襯水光。暇日躋攀莫辭數，人生百歲似風狂。
疊前韻三首  其三 葛勝仲
晚凉湯餅點青蒿，蔔瓠分甘笑楚糟。好摘江蘺充雜佩，不須歲晚夢三刀。
埇橋道中 葛勝仲
雨跳濁水千漚亂，風過橋林萬弩齊。頃刻埇橋斜景在，市人來去兩虹霓。
七夕 葛勝仲
朱閣瓊宫耀紫房，翠翹下墮慰愁腸。天中感遇非塵世，不念癡牛念郭郎。
次韻德升七夕二首  其一 葛勝仲
盈盈一水截長空，烏雀橋成得暫通。逗曉歸来装萬恨，舊機牢落響寒風。
次韻德升七夕二首  其二 葛勝仲
霓旌鸞扇去央央，雲路輕車駕七香。靈會此宵才瞬息，經年何苦夜偏長。
次韻德升頤軒詩五首  其一 葛勝仲
晴碾春龍鬬小窗，飲慳難遣睡魔降。翩然夢遶滄洲去，白馬波寒槳一雙。
次韻德升頤軒詩五首  其二 葛勝仲
轆轤聲到讀書帷，草解招凉暑氣遲。凈掃竹軒人不到，戍樓哀角又空吹。
次韻德升頤軒詩五首  其三 葛勝仲
造物機緘屬小兒，懶從寒燠究端倪。綠陰晝寂孤花凈，猶有黄鸝恰恰啼。
次韻德升頤軒詩五首  其四 葛勝仲
金鑾賜第新搴桂，鐡幕官期未及瓜。隱几蒲團無一事，五車關眼未昏花。
次韻德升頤軒詩五首  其五 葛勝仲
外物年来論已齊，眼看人事浪推移。禨祥白犢何勞問，寵辱黄粱共一炊。
次韻德升惠新茶  其一 葛勝仲
寵餉頭綱北焙茶，分甘應自五侯家。午鷄驚破槐安夢，猶有新香在齒牙。
次韻德升惠新茶  其二 葛勝仲
雙疊紅囊貯揀芽，旋將活火試瑤花。半生未有陽侯厄，喜聽咿啞轉井車。
新茶 葛勝仲
當日火攻應有法，此時水厄定無餘。閒軒七碗宜頻試，九隴清泉勝具區。
烹茶 葛勝仲
俗耳未容聽滴瀝，水瓶聊遣挹泓澄。晴軒小酌煎新茗，紗帽籠頭似管寜。
鰣魚 葛勝仲
貫以柳條仍撥刺，芼之筠笋佐鮮肥。他年京洛憎凡饌，莫忘河亭染指時。
烹笋 葛勝仲
味佳端可供羮梜，韻勝尤宜薦酒螺。自笑癡人饕口腹，不求新竹透林多。
友人惠芍藥并青梅一枝偶成三絕  其一 葛勝仲
窺園記我分名卉，大似梁園重錦紅。自愧江淹才已盡，卻須還與主人翁。
友人惠芍藥并青梅一枝偶成三絕  其二 葛勝仲
芳叢的皪長明檻，不似餘花頃刻春。始信有常能耐久，何須逐巧鬭尖新。
友人惠芍藥并青梅一枝偶成三絕  其三 葛勝仲
香雪一林初著子，和枝分餉不吾慳。含酸但止文園渇，青瑣無人蹙遠山。
以糟水灌芍葯戲題  其一 葛勝仲
年年國艷賞敷腴，酩酊供人就燕胥。此段固應先骨醉，餔糟聊學楚三閭。
以糟水灌芍葯戲題  其二 葛勝仲
金邊山畔汁偏羙，玉井峰頭船最多。未敢磨刀供大嚼，却愁藏扎有修羅。
山谷以寒巖子詩十二首作藁書詞筆俱絕裴繼之出示求跋因題絕句 葛勝仲
百篇詩已露玄關，欲免驚愚理亦難。招得使君來帳下，不應饒舌坐豐干。
跋子猷訪戴圖 葛勝仲
玉屑金波各眼塵，如何牽役不知勤。往來擾擾天機亂，那似端居對此君。
跋陶淵明歸去來圖 葛勝仲
小邑絃歌始數旬，迷塗才覺便歸身。欲從典午完高節，聊與無懷作外臣。
吳道子畫鬼 葛勝仲
莫将幽顯較精粗，人鬼從來理不殊。磊砢挐雲傳怪狀，論師天眼識工夫。
跋李伯時畫李元通隨虎圖三首  其一 葛勝仲
華嚴寶軸掛於菟，笑問翻經有地無。引下福山三十里，不應老馬獨知塗。
跋李伯時畫李元通隨虎圖三首  其二 葛勝仲
清樾寒潭土作宫，楊枝柏葉五年中。論成永作將來眼，第一功歸大小空。
跋李伯時畫李元通隨虎圖三首  其三 葛勝仲
素幅工傳長者真，龍眠端恐是前身。只留散带經行影，不貌供齋兩玉人。
跋黄魯直畫 葛勝仲
江南黄𪁟飛滿野，徐熙畫此何爲者。百年幅紙無所直，公毎玩之常在把。
畫竹二首  其一 葛勝仲
萬箇霜筠保歲寒，風枝輕戛玉琅玕。何人重作翩翩賦，寫出高標與諦看。
畫竹二首  其二 葛勝仲
眼到竹邊知未是，竹來眼裏亦全非。諸人問我真如意，不到山前带笠歸。
白樂天  其一 葛勝仲
平生趣操號安恬，退亦恬然進不貪。何事潯陽恨遷謫，輕將清淚濕青衫。
白樂天  其二 葛勝仲
及泉曾改莊公誓，勝母終回曾子車。素綆銀床堪淚墮，更能賦詠獨何如。
大安門詩 葛勝仲
飛觀橫空數百間，強扶衰病一躋攀。非移閶闔從天界，應墮蓬壺自海山。
王坦之 葛勝仲
廢莊演論救時玄，未免仍爲習氣牽。諷寡勸多吾不解，遣辭全只用三篇。
近蒙明堂使局賜酒元巳日與諸僚會飲城東王君儀先生辟穀獨不敢召以二尊爲壽 葛勝仲
上尊霑賜自明堂，蕝禮無功愧濫嘗。玄晏先生聞嗜飲，青州從事敢慳藏。芳醲聊薦杯鐺眼，涓滴難澆錦繡腸。輕舉忽荒何所礙，南烹更欲強張良。
君儀見和復別爲一首因各次韻 葛勝仲
載酒輕塵論禮堂，區區好事愧原嘗。糟丘未辨陳喧老，壑谷寧容伯有藏。盎盎新香浮蟻面，陶陶煖息助龜腸。物微意重君毋誚，熾絜泉甘器亦良。
君儀再和復次韻答之 葛勝仲
醪敷映玉浪吹香，未餉徵君敢獨嘗。甕下無人容借飲，壺中有客共深藏。歌呼僅可供頳頰，酩酊那憂共腐腸。好似東皋求待詔，三升日給醖偏良。
詩一首 葛勝仲
快雨霽亭千，晴曦作春妍。鄰曲饒勝士，共開浮棗筵。中流愜嘯詠，隱浪金壺偏。紅芰初出水，捧劍疑來前。緬懷蘭亭會，七百八十年。可憐右軍癡，生死情纏綿。由來彭殤齊，顧或謂不然。吾黨殆天放，卜夜就管弦。尺六細腰舞，女袖輕回旋。且畢今日懽，不問來者傳。
伏日不預諸僚飲會 葛勝仲
賜肉歸來命支生，共驚至日已三庚。巧遮畏景槐陰重，輕送微涼竹影情。坐局阻陪河朔飲，交鋒空想汝南評。紫雲的是尊前物，御史無緣問姓名。
伯氏少卿侍建安文安二王講席于資善堂夜被旨錫紫章服輒成長句紀慶 葛勝仲
岐嶷天人講肆筵，恩華夜到華門前。十行詔墨芝香重，三品朝衣葚色鮮。能取身章同拾芥，應酬古本似奔泉。拖金朱綠更旬日，豈待常塗二十年。
定光禪院 葛勝仲
雲巖五花樹，下臨碧玉潭。泛泛石溜中，此獨潴揉藍。潭底玉石響，聲如奏韶咸。名從襄陽樣，山神固不甘。姓字汙山谷，貞元歲所鑱。我來事登覽，云有神龍潛。驕陽虔禬禱，膏乳一境霑。靈祠錫碩號，丹雘飛楹簷。僧廬鎖深閟，靈境超塵凡。懸瀑二十丈，銀河掛高巖。飛流濺珠琲，餘潤霑松杉。震響洶朝夕，數里聲不殱。禪客伴幽討，高下皆窮探。猿鶴不足數，俗駕從譏嫌。何當叨龍宮，寶方求玉函。
道成墩 葛勝仲
翛翛一羽翁，奇骨兩目方。乃以貧自樂，餐霞辟穀腸。混世人莫識，結茅居僻荒。一墩僅十畝，培塿萃彼疆。惠峰作南屏，秦望橫北牆。隱此不記年，悟仙號青暘。翩然仙道成，陟墩神遠翔。指墩名道成，人以許仙揚。豈無緱山人，吹笙雲錦裳。令威去千年，歸來賦歌章。青暘得仙去，千古傳此鄉。訛而爲柳跖，吳魯路渺茫。柳爲橫行盜，安肯城此旁。不知何愚人，魚魯昧審詳。至今傳名誤，使志乘其將。吾爲正斯繆，百世流餘芳。
句  其一 葛勝仲
空翠沾我襟，溟濛認堂奧。兼乃張公超，五里方術妙。